Keluarga Malaysia berperanan kukuh ekosistem siber negara

KUALA LUMPUR, 8 Feb – Keluarga Malaysia perlu memainkan peranan untuk menangani ancaman dan jenayah siber dengan membentuk sahsiah dan kawal kendiri bagi menyemai serta mengukuhkan kesepaduan komuniti dalam ekosistem siber.

Perdana Menteri Datuk Seri Ismail Sabri Yaakob dalam perkongsian di Facebook sempena sambutan Hari Keselamatan Internet 2022 hari ini, berkata peranan Keluarga Malaysia juga penting dalam mewujudkan persekitaran siber yang positif dan sejahtera.

“Saya menyeru kepada Keluarga Malaysia supaya terus memupuk sikap kebertanggungjawaban ke atas diri sendiri dan orang lain dengan mengamalkan kaedah (K)omunikasi, mengambil kira (I)nklusif dan (T)anggungjawab di samping meningkatkan ke(A)kraban bagi membentuk komuniti digital yang harmoni,” katanya.

Ismail Sabri berkata ketika negara dilanda pandemik COVID-19, kebanyakan Keluarga Malaysia telah beralih ke arah penggunaan teknologi digital dalam setiap aspek kehidupan dan ia menyebabkan berlakunya transformasi pada pola komunikasi dan sosial.

Katanya walaupun teknologi digital banyak membantu serta melancarkan aktiviti harian, penyalahgunaan teknologi masih berlaku termasuk dalam penggunaan Internet dan media sosial oleh mereka yang tidak bertanggungjawab sehingga muncul pelbagai jenis ancaman serta jenayah siber.- BERNAMA


Kerajaan rancang secara sistematik ganti pesawat Hawk dalam CAP55

KUALA LUMPUR 25 Nov – Kerajaan merancang secara sistematik penggantian pesawat Hawk 108 dan Hawk 208 seperti yang digariskan dalam Pembangunan Keupayaan Tentera Udara Diraja Malaysia (TUDM) 2055 atau dikenali sebagai CAP55.

Menteri Kanan Pertahanan Datuk Seri Hishammuddin Tun Hussein berkata kerajaan juga telah memulakan proses penggantian dengan meluluskan perolehan baharu pesawat Fighter Lead-In Trainer/Light Combat Aircraft (FLIT/LCA) melalui Rolling Plan 1, 2021.

“Tender terbuka antarabangsa bagi perolehan ini ditutup pada 6 Okt 2021 dan kini sedang dalam proses penilaian. Jadi proses dah berjalan dan ia berada dalam perancangan CAP55,” katanya pada sesi Waktu Pertanyaan Menteri di Dewan Rakyat hari ini.

Beliau berkata demikian bagi menjawab soalan tambahan Datuk Ahmad Nazlan Idris (BN-Jerantut) yang ingin tahu sama ada kerajaan telah mempertimbang penghentian pesawat Hawk dan status terkini perolehan baharu bagi menggantikan pesawat itu.

Menjawab soalan asal Datuk Hasanuddin Mohd Yunus (PH-Hulu Langat) mengenai pangkalan TUDM di kawasan berkepadatan tinggi serta di lokasi yang tidak lagi strategik, Hishammuddin berkata kesemua landasan terbang TUDM mengikut standard piawaian Pertubuhan Penerbangan Awam Antarabangsa yang diaudit secara berkala oleh Pihak Berkuasa Penerbangan Awam Malaysia (CAAM) dan TUDM sendiri.

Beliau berkata walaupun berada dalam kawasan berkepadatan tinggi, selagi ia menepati piawaian, tiada keperluan Kementerian Pertahanan (Kementah) dan Angkatan Tentera Malaysia (ATM) memindahkan dan membuat keputusan drastik berkenaan kedudukan pangakalan TUDM sedia ada.

“Tambahan pula, bagi kesemua operasi penerbangan pesawat TUDM, ia juga tertakluk kepada prosedur operasi standard (SOP) dan piawaian keselamatan penerbangan yang amat ketat dan tahap pematuhan yang tinggi sebelum sesuatu misi penerbangan dibenar untuk dilaksanakan.

“Antaranya prosedur piawaian anak kapal seperti aspek latihan, kemahiran dan kompetensi, prosedur kejuruteraan yang merangkumi aspek penyelengaraan dan kelayakan terbang berdasarkan Standard Aviation Authority dalam negara dan mematuhi piawaian yang ditetapkan oleh pengeluar peralatan tulen (OEM),” katanya.

Hishammuddin berkata Kementah dan ATM akan berusaha untuk menambah baik SOP dan langkah keselamatan sedia ada demi memastikan keselamatan anggota dapat dipertingkatkan.

Terdahulu sebelum menjawab soalan, Hishammuddin menzahirkan ucapan takziah kepada seluruh ahli keluarga juruterbang TUDM Allahyarham Kapten Mohamad Affendi Bustamy yang terkorban dalam insiden pesawat Hawk 108 di Butterworth, Pulau Pinang pada 16 Nov.

Beliau turut berharap Mejar Mohd Fareez Omar yang cedera dalam nahas itu segera sembuh selepas selamat menjalani pembedahan akibat kecederaan di bahagian pinggang dan tulang belakang.- BERNAMA


Menteri kabinet diminta buktikan pencapaian dalam tempoh 100 hari

PUTRAJAYA 27 Julai – Barisan kabinet menteri yang dilantik di setiap kementerian perlu membuktikan pencapaian awal dalam tempoh 100 hari pertama mereka.

Itu amanat yang diberikan Perdana Menteri, Datuk Seri Ismail Sabri Yaakob dalam majlis pengumuman barisan kabinet yang disiarkan secara langsung, hari ini.

Beliau berkata, setiap kabinet perlu menggalas tanggungjawab dengan komited dan proaktif dan memberi keyakinan baharu untuk membolehkan negara kembali bangkit dan membebaskan Keluarga Malaysia dari pandemik COVID-19.


Kadar jangka pendek kekal stabil berikutan operasi BNM

KUALA LUMPUR 3 Sept – Kadar jangka pendek dijangka kekal stabil hari ini berikutan operasi Bank Negara Malaysia (BNM) menyerap lebihan mudah tunai daripada sistem kewangan.
Mudah tunai dianggarkan sebanyak RM31.90 bilion dalam sistem konvensional dan RM27.66 bilion dalam dana Islam.

Bank pusat akan menjalankan tender pasaran wang konvensional bernilai RM1 bilion untuk tujuh hari dan tender Qard lelongan matang pelbagai Islam (iRMA) RM5.7 bilion untuk enam hingga 31 hari.

Ia turut mengumumkan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.


Ketua polis daerah diseru tingkat mutu perkhidmatan, kurangkan birokrasi – KPN

Seruan itu disuarakan Ketua Polis Negara Tan Sri Acryl Sani Abdullah Sani dalam Perhimpunan Bulanan Ketua Polis Negara anjuran Jabatan Integriti dan Pematuhan Standard Bukit Aman di Dataran Kompleks 3, Bukit Aman di sini hari ini.

Acryl Sani menasihati semua ketua polis daerah agar menghindari sikap buruk yang menonjolkan sifat angkuh, sebaliknya menerapkan nilai-nilai murni serta memberi keutamaan kepada keperluan pelanggan, sama ada orang ramai atau warga Polis Diraja Malaysia (PDRM).

“Cabaran yang paling getir ketika ini adalah untuk mengembalikan keyakinan masyarakat terhadap PDRM yang semakin hari semakin dilanda dengan pelbagai bentuk krisis imej yang tidak menyenangkan.

Semalam, media melaporkan seorang ketua polis daerah di Pahang ditahan Suruhanjaya Pencegahan Rasuah Malaysia (SPRM) bagi membantu siasatan berhubung dakwaan menerima rasuah dianggarkan lebih RM1 juta.

Beliau berkata banyak yang perlu diperbaiki dalam proses siasatan dan kegagalan pegawai penyiasat melaporkan perkembangan kes akan menyebabkan pengadu membuat aduan kepada pihak lain seperti pertubuhan bukan kerajaan, ahli politik dan media, selain menggunakan media sosial. – BERNAMA


Panel penasihat perkasa kolej komuniti

KOTA MELAKA 12 Oktober – Lantikan panel penasihat yang terdiri dalam kalangan pelbagai agensi dan individu mampu memperkasakan lagi hala tuju Kolej Komuniti.

Pengerusi Panel Penasihat Kolej Komuniti Kota Melaka Datuk Haryaty Hamdzah berkata, penambah baikkan dengan menambah beberapa panel penasihat adalah tindakan yang wajar untuk sama-sama berkongsi pandangan dan pendapat.

“Sebelum ini difahamkan hanya seorang sahaja tetapi sekarang digabung dengan beberapa orang panel dalam memperkasakan lagi hala tuju kolej komuniti dengan membabitkan bekas pelajar serta Pejabat Pendidikan Daerah (PPD).

“Seperti dalam mesyuarat tadi turut diberi cadangan oleh bekas pelajar agar pelajar-pelajar tidak hanya diberi pendedahan atau tertumpu spa atau salun di dalam hotel sebaliknya diberikan perhatian yang berada diluar hotel juga,” katanya.

“Daripada luahan pihak kolej mengenai kemerosotan kemasukan kita juga akan bantu apabila pengetua sekolah serta PPD bersetuju memberi ruang untuk membuat aktiviti di sekolah.

“Ini juga mungkin ramai yang tertumpu kepada platform lain termasuk media sosial kerana boleh menjana pendapatan lebih besar namun hakikatnya di kolej komuniti mereka sebenarnya diberi pendedahan dan ‘skills’ yang lebih meluas,” katanya.


UMNO Johor tidak pernah tolak Onn Hafiz sebagai MB Johor – Khaled Nordin

PASIR GUDANG, 24 Mei – UMNO Johor tidak pernah menolak pelantikan Datuk Onn Hafiz Ghazi sebagai Menteri Besar Johor yang ke-19 untuk menggantikan Datuk Hasni Mohammad selepas kemenangan Barisan Nasional (BN) dalam Pilihan Raya Negeri (PRN) Johor, Mac lepas, kata Naib Presiden UMNO Datuk Seri Mohamed Khaled Nordin.

“Kita akan berikan sokongan penuh kerana yang penting kerajaan negeri yang ada (adalah) kerajaan negeri yang mampu melaksanakan tanggungjawab dan berkesan, dan itulah yang memerlukan sokongan daripada UMNO,” katanya kepada pemberita pada Majlis Sambutan Hari Raya Aidilfitri UMNO Bahagian Pasir Gudang di sini.

Bekas Pengerusi Badan Perhubungan UMNO Johor yang juga bekas Menteri Besar Johor itu berkata demikian ketika mengulas dakwaan sesetengah pihak kononnya sebelum ini terdapat penolakan oleh pemimpin-pemimpin UMNO Johor kepada pelantikan Onn Hafiz sebagai Menteri Besar Johor.

Onn Hafiz, 43, yang memenangi kerusi Dewan Undangan Negeri Machap pada PRN lepas dengan majoriti 6,543 undi, dilantik sebagai Menteri Besar pada 15 Mac lepas, susulan kemenangan BN melebihi dua pertiga majoriti pada PRN itu.- BERNAMA


Ekosistem teknologi digital perlu diubah untuk tampan impak COVID-19

KUALA LUMPUR 6 Okt. – Malaysia perlu mengubah ekosistem penggunaan teknologi digitalnya bagi menampan impak COVID-19, kata Menteri Sains, Teknologi dan Inovasi Khairy Jamaluddin.

Beliau berkata ini kerana pandemik itu memaksa perniagaan mengubah semula operasi harian mereka daripada kaedah tradisional kepada pendekatan digital dan pusatan pengguna.

Bagaimanapun katanya memandangkan penggunaan teknologi di negara ini dipacu vendor, Malaysia jauh ketinggalan berbanding negara tetangga dari segi penggunaan teknologi baharu.

“Pada 2015, terdapat 81 dasar nasional yang mana 56 adalah berkaitan sains, teknologi dan inovasi dengan 458 agensi menggalakkan atau melaksanakan dasar berkenaan. Bayangkan, ada 458 agensi untuk tujuan itu,” katanya ketika menyampaikan ucaptama pada Forum Pendigitalan Malaysia menerusi telesidang Zoom, di sini hari ini.

Beliau berkata keadaan itu menyebabkan Malaysia berdepan masalah serius dari segi penggunaan digital dan teknologi seperti yang ditunjukkan oleh Digital Adoption Indeks yang mana Malaysia berada di tangga ke-40 daripada 180 negara.

“Program kredit e-Penjana iaitu antara inisiatif di bawah Pelan Pemulihan Ekonomi Jangka Pendek (PENJANA) yang bertujuan merangsang perbelanjaan pengguna, menyaksikan seramai 10.98 juta individu yang layak menerima RM50 melalui pengendali e-dompet bagi menggalakkan transaksi tanpa tunai dalam kalangan rakyat Malaysia.

“Tambahan RM700 juta lagi diperuntukkan untuk pendigitalan perusahaan kecil dan sederhana (PKS) serta perusahaan mikro kecil dan sederhana yang merangkumi RM100 juta di bawah Geran Padanan Pendigitalan PKS, RM500 juta menerusi Dana Transformasi Teknologi PKS (permohonan dibuka bulan depan) dan Geran Automasi Pintar berjumlah RM100 juta,” katanya.

Kerajaan katanya turut menubuhkan 14 Pusat Peningkatan Digital Sehenti di semua negeri bagi mempermudah akses kepada pembiayaan dan pembangunan kapasiti untuk perniagaan, khususnya  PKS dengan peruntukan berjumlah RM70 juta.

“Penggunaan teknologi bukan lagi satu opsyen, tetapi merupakan penyelesaian untuk menampan kesan buruk COVID-19. Masanya sudah tiba dan kita tidak ada peluang kedua,” katanya.


Lebih 30 peratus harga tiket kapal terbang telah diturunkan – KSU MOT

KUALA LUMPUR, 18 April – Lebih 30 peratus harga tiket penerbangan telah diturunkan susulan kesediaan Suruhanjaya Penerbangan Malaysia (MAVCOM) untuk bertolak ansur menurunkan kadar harganya pada musim perayaan.

Ketua Setiausaha Kementerian Pengangkutan Datuk Isham Ishak bagaimanapun berkata suruhanjaya itu akan mengeluarkan kenyataan rasmi bagi melihat secara terperinci kadar perbandingan penurunan harga tiket penerbangan dalam masa terdekat.

“Ada yang mengatakan ia (tiket penerbangan) telah naik 70 peratus, tetapi kita telah berjaya kurangkan banyak daripada kadar berkenaan, pagi ini pun apabila kita lihat, sudah ada penurunan.

“Ini kerana kita berjaya meningkatkan kekerapan penerbangan dengan cara redeploy (menyusun semula pergerakan) kapal-kapal terbang supaya tumpuan diberikan kepada sektor (perayaan) ini,” katanya.

Beliau berkata demikian kepada pemberita selepas majlis penghantaran kakitangan Express Rail Link (ERL) ke ‘Al Mashaaer Al Mugaddassah Metro Line’ bagi menyokong operasi musim Haji 2022, di KL Sentral, hari ini.

Semalam Perdana Menteri Datuk Seri Ismail Sabri Yaakob mengingatkan pengendali syarikat penerbangan agar tidak mengambil keuntungan secara berlebihan dengan menaikkan harga tiket penerbangan ke Sabah dan Sarawak terlalu tinggi pada musim perayaan ini.

Isu harga tiket penerbangan ke Sabah dan Sarawak menjadi tajuk perbualan hangat sejak kebelakangan ini apabila harga yang dipaparkan pada laman web syarikat penerbangan dikatakan meningkat sehingga RM2,000 bagi penerbangan dua hala ke Sabah atau Sarawak, berbanding kebiasaan sekitar RM300 bagi perjalanan sama.

Sementara itu merujuk kepada cadangan berhubung penubuhan Pusat Kecemerlangan Rel Kebangsaan (NRCOE), sebagai pusat kecemerlangan nasional bagi industri kereta api, Isham berkata ia dijangka diluluskan oleh kabinet dalam masa terdekat.

Beliau berkata kandungan kepakaran tempatan dalam pengangkutan rel negara ini masih kurang, iaitu 15 peratus sahaja dan dengan kewujudan NRCOE diharapkan dapat membina industri kereta api mengikut standard Malaysia.

“Dengan adanya standard berkenaan, kita berupaya mengembangkan pengetahuan dan melatih lulusan universiti untuk bekerja dalam industri ini serta juga mengeksport kompenan atau barang kereta api sendiri,” katanya.


Angin kencang di Timur Sabah, cuaca panas di utara Semenanjung

KUALA LUMPUR, 16 Jan – Angin kencang di timur Sabah dijangka berterusan hingga 18 Jan ini, dengan keadaan itu boleh menyebabkan peningkatan kelembapan yang berpotensi membawa hujan berterusan di kawasan berkenaan.

Jabatan Meteorologi Malaysia (MetMalaysia) menerusi satu kenyataan yang dimuat naik di laman Twitter memaklumkan kebanyakan kawasan di Semenanjung Malaysia mengalami cuaca panas dan kurang hujan terutama negeri-negeri di utara pada tempoh berkenaan.

Dapatan itu adalah berdasarkan analisis model Model Penyelidikan dan Ramalan Cuaca MetMalaysia (MET-WRF), Pusat Ramalan Cuaca Julat-Sederhana Eropah (ECMWF) dan Sistem Ramalan Global (GFS).

MetMalaysia memaklumkan mereka telah mengeluarkan amaran hujan berterusan tahap waspada melibatkan Sabah yang sedang berkuat kuasa hingga 18 Jan, di samping amaran angin kencang dan laut bergelora peringkat kategori pertama juga telah dikeluarkan bagi perairan pantai Sarawak dan Sabah yang diramal berterusan hingga 20 Jan.

Amaran angin kencang dan laut bergelora peringkat kategori pertama pula melibatkan angin kencang dengan kelajuan angin dari 40 ke 50 kilometer sejam dan atau laut bergelora dengan ketinggian gelombang sehingga 3.5 meter.

Justeru, MetMalaysia menasihatkan orang awam sentiasa merujuk laman web www.met.gov.my dan semua media sosial serta memuat turun aplikasi myCuaca bagi mendapatkan maklumat terkini serta sahih.- BERNAMA


PRN Melaka: 217 pusat mengundi, 1,109 saluran dibuka esok

AYER KEROH 19 Nov – Sebanyak 217 pusat mengundi dan 1,109 saluran akan dibuka bersempena Pilihan Raya Negeri (PRN) Melaka, esok, kata Suruhanjaya Pilihan Raya (SPR).

Setiausaha SPR Datuk Ikmalrudin Ishak berkata, seramai 12,290 petugas juga akan bertugas di kesemua tempat yang ditetapkan bagi melancarkan proses hari mengundi itu.

Katanya, pihak SPR, hari ini telah menjalankan semakan peralatan mengundi seperti peti undi, dakwan pilihan raya, kertas undi, petak undi dan sebagainya untuk kegunaan proses pengundian yang akan dijalankan.

Semakan itu, ujarnya adalah untuk memastikan semua peralatan atau kelengkapan bagi pengundian pada hari esok lengkap dan berkeadaan baik sebelum mengagihkan peralatan kepada Ketua Tempat Mengundi (KTM) bagi setiap saluran mengundi.


Melaka antara enam negeri laksana semula PKP bermula Rabu ini

PUTRAJAYA 11 Jan. – Kerajaan akan melaksanakan semula Perintah Kawalan Pergerakan (PKP) di enam negeri termasuk Melaka bermula 12.01 pagi Rabu ini sehingga 26 Januari ini.

Perdana Menteri Tan Sri Muhyiddin Yassin berkata, PKP turut akan dilaksanakan di Johor, Selangor, Pulau Pinang, Wilayah Persekutuan (Kuala Lumpur, Putrajaya dan Labuan) serta Sabah.

“Berasaskan penilaian risiko oleh Majlis Keselamatan Negara (MKN) serta pelbagai agensi dan pakar kesihatan awam kerajaan bersetuju dengan satu tindakan tegas untuk putuskan rantaian COVID-19.

“Kerajaan akan melaksanakan semula Perintah Kawalan Pergerakan (PKP) selama 14 hari di enam negeri iaitu Melaka, Selangor, Johor, Pulau Pinang, Wilayah Persekutuan Kuala Lumpur, Putrajaya dan Labuan serta Sabah bermula 12.01 pagi Rabu hingga 26 Januari ini,” katanya dalam perutusan khas di sini petang ini.

Untuk rekod, PKP pertama kali diumumkan oleh Perdana Menteri pada 16 Mac tahun lepas di bawah Akta Pencegahan dan Pengawalan Penyakit Berjangkit 1988 dan Akta Polis 1967.

Pelaksanaan PKP bermula 18 Mac hingga 4 Mei itu menyaksikan hampir kesemua sektor dan industri penting negara ditutup, dan negara kehilangan hampir RM22.8 bilion dari segi output ekonomi pada suku pertama 2020.

Kerajaan membuat keputusan melonggarkan PKP, dan menggantikannya dengan PKP Bersyarat (PKPB) pada 4 Mei 2020 dan seterusnya PKP Pemulihan (PKPP) bermula 10 Jun 2020.

Bagaimanapun, susulan penularan mendadak kes COVID-19 dalam komuniti tempatan yang didakwa sesetengah pihak berpunca daripada pelaksanaan Pilihan Raya Negeri Sabah pada September lepas, PKP dilihat kembali menjadi pertimbangan utama Kerajaan Persekutuan.


Jawatankuasa khas siapkan kajian cadangan mansuh hukuman mati – Wan Junaidi

Dalam kenyataan di sini Wan Junaidi berkata beliau kemudiannya akan membentangkan hasil kajian itu kepada kabinet, dan selepas kabinet diberi taklimat berhubung perkara itu, barulah keputusan mengenainya akan dimuktamadkan.

“Kita terima banyak gesaan untuk memansuhkan hukuman mati ini. Sebagai menteri kabinet, peranan saya adalah untuk mengakses keberkesanan hukuman ini sebagai langkah pencegahan. Kita perlu kaji perkara ini sedalamnya sebelum membuat apa-apa keputusan.

“Kita juga perlu melihat sekiranya pemulihan pesalah, jika boleh dilaksanakan, akan menjadi pilihan yang lebih baik dan memelihara kepentingan masyarakat keseluruhannya,” katanya.

Beliau berkata jawatankuasa berkenaan ditubuhkan pada 2019 untuk melihat maklum balas orang ramai terhadap cadangan itu di samping meneliti kesan terhadap keputusan sedemikian, dan diminta untuk melihat isu itu dari beberapa aspek, dengan mengambil kira pandangan pelbagai pihak berkepentingan.

Wan Junaidi berkata kajian itu juga selaras dengan aspirasi kerajaan untuk memulihkan penjenayah, jika boleh, dan kemudiannya mengasimilasikan mereka kembali ke dalam komuniti masing-masing sebagai ahli masyarakat yang berguna.

“Sekiranya mereka telah menjalani hukuman penjara, membayar denda, benar-benar kesal dengan apa yang telah dilakukan dan dipulihkan sepenuhnya, kita tidak boleh menutup terus pintu bagi mereka,” katanya.

Menurut kenyataan itu rang undang-undang bagi meminda peruntukan berhubung hukuman mati, serta lain-lain undang-undang yang berkaitan, dijangka akan dibentangkan di Parlimen pada suku ketiga 2022. – BERNAMA


Lebih 5,000 akses e-LATiH sejak dilancarkan semalam

PUTRAJAYA 7 Feb. – Kementerian Sumber Manusia menjangkakan platform e-LATiH dapat dimanfaatkan oleh kira-kira dua juta pengguna menjelang akhir tahun ini.

Menterinya Datuk Seri M. Saravanan berkata dalam tempoh 24 jam sejak dilancarkan semalam, seramai 5,240 rakyat Malaysia telah mendaftar dan mula memanfaatkan kursus melalui platform itu.

“Saya berasa gembira kerana rakyat Malaysia telah merebut peluang ini dan memanfaatkan pengetahuan tersebut dengan baik, dan ini membuktikan bahawa rakyat Malaysia dapat menyesuaikan diri serta bersedia menerapkan teknologi dalam norma pembelajaran baharu.

“Jumlah pengguna yang menggunakan platform e-LATiH ini dijangka mencecah satu juta pada akhir Jun 2021 dan dijangka bertambah kepada dua juta pengguna menjelang akhir 2021,” katanya dalam kenyataan hari ini.

Semalam, Pembangunan Sumber Manusia Berhad (HRDF) melancarkan hab e-pembelajaran baharu e-LATiH yang menyediakan akses kepada pelbagai kandungan berasaskan pendidikan dan pembangunan kemahiran, dalam usaha membantu rakyat Malaysia yang terjejas oleh penularan COVID-19 menghadapi masa depan.

e-LATiH yang merupakan usaha sama di antara HRDF dan Go 1, antara pengagregat e-pembelajaran antarabangsa terbesar, tersedia untuk semua rakyat Malaysia bermula semalam hingga 5 Februari 2022.

Sementara itu, Saravanan berkata beliau telah mengarahkan HRDF untuk memperbanyakkan kandungan bagi dimuat naik ke platform e-LATiH setiap minggu selain penambahan kandungan dibuat dalam Bahasa Malaysia dan bahasa lain pada akhir bulan ini.

“Ini bagi memastikan lebih daripada 1,000 kursus tersedia untuk semua rakyat Malaysia secara percuma,” katanya, menambah e-LATiH membolehkan HRDF memantau penggunaan serta mengetahui bidang kursus yang diminati rakyat Malaysia, sekali gus merancang dan menyediakan lebih banyak kursus yang mempunyai permintaan tinggi.

Dalam tempoh beberapa bulan akan datang, HRDF akan menambah lebih banyak ciri-ciri lain termasuk menghubungkan platform e-LATiH ke laman web pekerjaan dan laman UpskillMalaysia yang diselaraskan oleh HRDF, katanya.


Kematian akibat tibi di Malaysia meningkat tahun lepas

Dalam kenyataan sempena Hari Tibi Sedunia hari ini, beliau berkata sebanyak 25,391 kes penyakit berkenaan dilaporkan pada tahun lepas dengan peningkatan sebanyak 3,664 atau 17 peratus berbanding 21,727 kes, sepanjang tempoh sama tahun sebelumnya.

“Pertubuhan Kesihatan Sedunia (WHO) menganggarkan kadar insiden tibi bagi Malaysia adalah 97 bagi setiap 100 ribu penduduk. Namun kadar insiden yang dilaporkan di negara ini adalah lebih rendah berbanding sasaran WHO tersebut,” katanya.

Beliau berkata usaha meningkatkan kadar pengesanan kes melalui saringan awal perlu dipergiatkan, justeru individu yang mempunyai risiko tinggi dijangkiti seperti kontak kepada kes tibi, pesakit HIV, penyakit buah pinggang kronik, penyakit pulmori kronik (jenis obstruktif) dan perokok aktif dinasihatkan untuk melakukan saringan.

“Rawatan bagi penyakit tibi paru-paru adalah penting bagi kesembuhan dan mengelakkan komplikasi yang boleh menyebabkan morbiditi dan mortaliti,” katanya pesakit yang berhenti mengambil rawatan dan enggan meneruskan rawatan boleh dikenakan tindakan perundangan di bawah Akta Pencegahan dan Pengawalan Penyakit Berjangkit 1988 [Akta 342].

Hari Tibi Sedunia disambut pada 24 Mac setiap tahun untuk meningkatkan kesedaran, komitmen serta sokongan pelbagai pihak terhadap usaha kawalan dan pencegahan di seluruh negara.


Program baharu fokus pembangunan belia akan diumumkan dalam masa terdekat

MELAKA, 29 Jan – Beberapa program baharu yang memberi fokus pada pembangunan kepimpinan belia akan diumumkan dalam masa terdekat ini, kata Timbalan Menteri Belia dan Sukan Adam Adli Abdul Halim.

Katanya, ini termasuk Program Malaysia Future Leaders School di bawah Institut Pembangunan dan Kecermerlangan Kepimpinan (i-LEAD) yang bertujuan melahirkan belia sebagai rakan strategik dalam pembangunan negara dan berkeupayaan berperanan di peringkat nasional dan antarabangsa.

“Kita bukan mulakan terus perkara (program) baharu yang tidak ada asas tetapi kita perbaiki, tambah baik lagi supaya pelaksanaannya seiring dengan zaman.

“Kita akan beri tumpuan terutama sekali pada pembangunan kepimpinan belia dan program belia tidak berpersatuan,” katanya kepada pemberita selepas merasmikan Majlis Sambutan Tahun Baru Cina 2023 Dewan Undangan Negeri (DUN) Kesidang di sini lewat malam tadi.

Adam Adli yang juga Ahli Parlimen Hang Tuah Jaya berkata tumpuan berkenaan diberikan selaras dengan usaha kementerian dan kerajaan untuk memperkasa golongan belia khususnya dalam bidang sukan serta meningkatkan daya kepimpinan golongan itu.

Dalam pada itu, sejajar dengan penurunan had umur mengundi kepada 18 tahun, beliau berkata Kementerian Belia dan Sukan juga akan bekerjasama dengan pelbagai kementerian lain untuk memperluas pelaksanaan program literasi politik dan demokrasi melibatkan golongan belia.


Polis kenal pasti suspek pukul penunggang basikan guna batang besi

IPOH, 22 Mac – Polis telah mengenal pasti seorang lelaki yang memberhentikan kereta lalu dipercayai bertindak memukul seorang penunggang basikal menggunakan batang besi di persimpangan lampu isyarat di Jalan Seri Manjung-Segari, Manjung menerusi video tular hari ini.

Ketua Polis Daerah Manjung ACP Nor Omar Sappi berkata siasatan awal mendapati, suspek berusia lingkungan 30-an yang berasal dari Batu Gajah itu, telah meminjam kenderaan terbabit daripada rakannya yang merupakan seorang lelaki tempatan berusia 50-an, dan berasal dari Ayer Tawar, Manjung.

“Mangsa merupakan seorang lelaki dipercayai warganegara asing yang masih belum dikenal pasti, dan sehingga kini masih belum tampil untuk membuat laporan polis,” katanya dalam kenyataan di sini malam ini (tadi).

Katanya pihak Ibu Pejabat Polis Daerah Manjung menyeru dan memohon kerjasama orang awam yang mempunyai sebarang maklumat berkaitan kejadian ini untuk menghubungi Bilik Gerakan di talian 05-6886222 atau mana-mana balai polis yang berhampiran bagi membantu siasatan polis.

Terdahulu, tular rakaman video di laman media sosial memaparkan seorang lelaki yang menaiki kereta jenis Proton Wira berwarna biru, memukul seorang lelaki yang sedang menunggang basikal di persimpangan lampu isyarat berhampiran dengan AEON Mall Seri Manjung.- BERNAMA


Petronas mampu bayar dividen RM18 bilion kepada kerajaan

KUALA LUMPUR, 20 Feb – Petroliam Nasional Bhd (Petronas) mampu untuk membayar dividen sebanyak RM18 bilion kepada kerajaan sebagaimana yang diumumkan dalam Belanjawan 2021 dan sebarang pertambahan jumlah itu perlu dibincangkan oleh pihak Lembaga Pengarah.

Presiden merangkap Ketua Pegawai Eksekutif Kumpulannya, Tengku Muhammad Taufik Aziz berkata sebarang permintaan tambahan oleh kerajaan akan turut diteliti serta mengambil kira perspektif mudah tunai serta kemampuan Petronas berikutan kedudukannya yang tertakluk di bawah Akta Syarikat.

“Jika anda tanya saya sekarang sama ada kami mampu membayar RM18 bilion yang diumumkan dalam Belanjawan 2021, jawapannya adalah ya. Jumlah itu masih dalam kemampuan kami,” katanya dalam temu bual dengan Bernama.

Tengku Muhammad Taufik berkata sebarang bayaran dividen kepada kerajaan juga berdasarkan kemampuan selepas melaksanakan usaha wajar secara terperinci membabitkan komitmen kewangan yang ditanggung oleh pengeluar petroleum dan gas negara itu.

“Proses dividen itu bukanlah satu arahan (daripada kerajaan), tetapi mengikut permintaan bagi pertimbangan syarikat. Kami akan memenuhi permintaan itu sekiranya mempunyai kemampuan untuk berbuat demikian,” katanya.

Pada masa sama, tegas beliau, Petronas juga perlu bertindak mewujudkan penampan sekiranya berlaku sebarang keadaan atau kejutan pasaran seperti harga minyak yang lebih rendah.

“Kami akan akur (jika terdapat permintaan) apabila terbukti masih mampu untuk membayar dividen selepas berpuas hati dengan semua pertimbangan membabitkan perkara-perkara tersebut,” katanya.

Malah, Tengku Muhammad Taufik berkata, bayaran dividen sebanyak RM10 bilion kepada kerajaan pada November tahun lepas telah dilaksanakan selepas mengambil kira mengenai keperluannya bagi usaha membendung penularan pandemik COVID-19.

Sebelum ini, Menteri Kewangan Tengku Datuk Seri Zafrul Abdul Aziz berkata bayaran dividen Petronas kepada kerajaan adalah berdasarkan prestasi syarikat itu selain perlu mengambil kira keperluan dana bagi tujuan operasi, obligasi serta perbelanjaan modal.- BERNAMA


Penafian berita palsu tular 9.30 pagi, 7 Januari – KKMM

KUALA LUMPUR, 7 Jan – Berikut adalah penafian berita tular dalam media sosial oleh agensi yang bertanggungjawab melalui kenyataan media Pasukan Respons Pantas Kementerian Komunikasi dan Multimedia (KKMM) pagi ini.

Majlis Keselamatan Negara (MKN) menafikan kesahihan kenyataan bertulis yang mendakwa mesyuarat MKN bersetuju melaksanakan Perintah Kawalan Pergerakan (PKP) seperti yang tular di media sosial.

MKN menegaskan kenyataan tersebut adalah palsu dan menasihati orang ramai berhenti berkongsi berita yang tidak ditentusahkan agar tidak menimbulkan kebimbangan dan keresahan dalam kalangan masyarakat.- BERNAMA


Padang ‘mini football’ bertaraf dunia ada di Melaka

BUKIT KATIL 1 April – Satu lagi tarikan terbaharu telah dibangunkan di kawasan Hang Tuah Jaya dalam misi memperkasa sub sektor pelancongan sukan di negeri ini.

Menurut Yang Dipertua Majlis Perbandaran Hang Tuah Jaya (MPHTJ) Datuk Shadan Othman, padang ‘mini football’ itu merupakan yang pertama di Melaka dan yang kedua dibangunkan di Malaysia.

“Saya percaya ia akan menjadi satu lagi produk pelancongan sukan yang meletup di bawah pentadbiran MPHTJ dalam menarik kedatangan peminat sukan berkenaan.

“Secara tidak langsung, ia juga bakal menyokong manifesto kerajaan negeri di bawah teras keempat, ‘Belia Tonggak Masa Hadapan’ dengan menambah fasiliti sukan bagi kegiatan belia di negeri ini,” katanya kepada Melaka Hari Ini.


Sukan Sea: Sasaran 36 emas tidak jadi masalah – Ketua Kontinjen

KUALA LUMPUR, 28 April – Ketua Kontinjen Malaysia ke Sukan SEA Hanoi di Vietnam Datuk Nur Azmi Ahmad menyifatkan sasaran 36 pingat emas, 35 perak dan 75 gangsa ditetapkan pada temasya Sukan dwitahunan itu mampu dicapai.

Beliau berkata sasaran diumumkan Menteri Belia dan Sukan Datuk Seri Ahmad Faizal Azumu itu tidak menjadi masalah kepada kontinjen negara yang dibarisi kombinasi atlet muda dan senior.

Menurutnya sasaran emas tersebut telah dijangkakan berdasarkan pemerhatian pada bengkel penetapan sasaran pingat sebelum ini dengan rata-rata persatuan sukan berhati-hati dalam memuktamadkan sasaran.

“Mungkin sebab masih dalam fasa percubaan atau mungkin (dipengaruhi) tempoh dah lama tak beraksi, tetapi saya percaya semua persatuan atau pasukan mahukan pingat emas tapi mereka pun berhati-hati.

“Jadi secara dasar kita tengok dari apa yang dikumpulkan, kita ambil yang terbaik dengan apa yang kita ada ketika ini dan mungkin masa pertandingan nanti ia (jumlah pingat) akan berubah dari hari ke hari,” katanya ketika ditemui pada Majlis Penyerahan Jalur Gemilang Kontinjen Malaysia ke Sukan SEA Hanoi, semalam.

Sementara itu, pembawa Jalur Gemilang di Vietnam Nur Dhabitah Sabri percaya jumlah sasaran itu dibuat selepas mengambil kira segala aspek kekuatan dan kekurangan kontinjen negara pada edisi kali ini.

“Saya fikir sasaran itu bukan sesuatu yang dibuat sesuka hati, mesti ada kiraannya dan mereka percaya kami (atlet) untuk capai sasaran tersebut.

“Tetapi saya pun tak nak memberi tekanan kepada rakan-rakan kontinjen sendiri, saya cuma harap mereka dapat berikan terbaik, anggap semuanya ibarat sesi latihan dan nikmati keseronokan semasa pertandingan,” kata atlet terjun negara itu.

Semasa Sukan SEA 2019 di Manila, Filipina, kontinjen negara mengutip 56 emas, 57 perak dan 72 gangsa, jauh tersasar berbanding sasaran 70 emas, 51 perak dan 105 gangsa seterusnya menduduki tangga kelima keseluruhan berbanding sasaran tempat keempat.


WEF: Transformasi digital inklusif bakal pacu ekonomi digital Malaysia yang berdaya saing – Tengku Zafrul

KUALA LUMPUR, 25 Mei – Malaysia memerlukan transformasi digital yang inklusif untuk mencapai ekonomi digital yang berdaya saing dan progresif, seiring dengan negara maju yang lain, kata Menteri Kewangan Tengku Datuk Seri Zafrul Abdul Aziz.

Beliau berkata pendapat itu dan idea mengenai masa depan komuniti digital ASEAN telah dikongsi sewaktu sesi perbincangan ‘A Digital ASEAN for All’ bersama beberapa tokoh korporat serta rakan sejawat dari negara Asia Tenggara pada hari pertama Forum Ekonomi Dunia (WEF).

Tengku Zafrul turut berkongsi kejayaan Malaysia mengenai inisiatif dalam merapatkan jurang pembiayaan untuk perusahaan mikro, kecil dan sederhana (PMKS) dan juga ekonomi tidak formal.

“Insya-Allah, dengan inisiatif kerajaan seperti pelaksanaan pelan hala tuju pendigitalan PMKS, negara kita akan terus berkembang maju melalui peningkatan sumbangan komuniti perniagaan ini kepada ekonomi negara,” katanya dalam hantaran terbaharunya di laman sosial Facebook.

Beliau berkata topik utama yang dibincangkan sewaktu sesi perbincangan itu ialah bagaimana masa depan digital rantau ini boleh dibentuk untuk memberi manfaat kepada semua lapisan masyarakat.

Sementara itu, dalam hantaran berasingan, Menteri Kewangan itu berkata hari kedua WEF telah dimulakan dengan sesi perbincangan ‘Building Resilience: Financing Local Economies’ bersama beberapa wakil korporat global.

Perbincangan meja bulat itu merangkumi cara-cara bagaimana kerajaan boleh menyokong perusahaan kecil dan sederhana (PKS) dan usahawan sosial bagi mengembangkan ekonomi setempat.

“Saya berkongsi pandangan mengenai usaha kerajaan Malaysia yang inovatif bagi menyokong PKS dan perusahaan sosial, termasuk pembiayaan kuasi-ekuiti dan moratorium sehingga 12 bulan bagi beberapa langkah pembiayaan melalui pakej SemarakNiaga Keluarga Malaysia yang bernilai RM40 bilion di bawah Bajet 2022.


Noraini junjung kasih kepada TMJ, bincang pembangunan pengajian tinggi

KUALA LUMPUR, 25 April – Menteri Pengajian Tinggi Datuk Seri Dr Noraini Ahmad menjunjung kasih kepada Tunku Mahkota Johor Tunku Ismail Sultan Ibrahim yang berkenan menerima menghadap barisan pengurusan Kementerian Pengajian Tinggi semalam.

Menerusi catatan di laman Facebook, beliau berkata beberapa agenda dibincangkan pada istiadat menghadap itu dan ia menjurus kepada pembangunan sektor pengajian tinggi di negara ini khususnya di Johor.

“Menjunjung setinggi-tinggi kasih terhadap Duli Yang Amat Mulia Tunku Ismail ibni Sultan Ibrahim, Tunku Mahkota Johor, kerana menerima menghadap barisan pengurusan Kementerian Pengajian Tinggi hari ini,” katanya memetik laporan Bernama.

Noraini berkata, barisan pengurusan kementerian itu juga amat terharu dan berbangga kerana Tunku Ismail amat prihatin mengenai perkara melibatkan pengajian tinggi terutama kebajikan pelajar secara keseluruhan.

“Jelaslah, ini menunjukkan bahawa Duli Yang Amat Mulia Tunku sentiasa mengambil tahu mengenai perkara-perkara melibatkan rakyat. Semoga Allah SWT akan terus merahmati Duli Yang Amat Mulia Tunku dan sentiasa berada di bawah lindungan-Nya. Amin. Menjunjung kasih Tunku,” katanya.


HFMD: 20 premis di Melaka ditutup, jangka terus meningkat

KOTA LAKSAMANA 20 Mei – Sebanyak 20 premis telah di negeri ini diarahkan ditutup setakat 18 Mei lalu susulan penularan penyakit Tangan, Kaki dan Mulut (HFMD).

Pengarah Jabatan Kesihatan negeri, Dr Rusdi Abd Rahman berkata, ia membabitkan enam taska, lapan tadika, dua pusat jagaan dan empat pusat persendirian.

Beliau berkata, jumlah itu dijangkakan akan meningkat sekiranya tiada langkah pencegahan dalam kalangan ibu bapa dan pusat jagaan kanak-kanak dalam mencegah penularan HFMD.

“Susah kita nak ramalkan tapi jika melihat peratusan graf pada 2019 ia dijangkakan meningkat sehingga akhir Jun dan jika kita dapat kerjasama semua pihak insyAllah hujung bulan ini kes dapat diturunkan.

“Setakat ini, sebanyak 255 kes telah direkodkan seluruh Melaka dengan kenaikan sebanyak 346 kes berbanding 55 kes pada minggu sebelumnya di mana setakat 18 Mei lalu sebanyak 148 kes didaftarkan di Daerah Melaka Tengah, 83 di Alor Gajah dan 24 di Jasin,” katanya.

Beliau berkata demikian pada sidang media selepas Operasi Khas Peraturan-Peraturan Kawalan Hasil Tembakai (PPKHT) 2004 diadakan di Jalan Kota Laksamana, di sini malam tadi.

Tegasnya, tindakan kompaun dibawah Akta Pencegahan dan Pengawalan Penyakit Berjangkit 1988 (Akta 342) atau tindakan mahkamah akan diambil kepada pihak yang tidak bertanggungjawab mengabaikan perkara terbabit.

“Kita galakkan supaya premis terlibat untuk terus melaporkan supaya kita boleh siasat misalnya jika ada murid tadika yang dijangkiti kita akan siasat keluarga untuk menjejaki anak mereka yang lain memasuki sekolah yang mana dan sebagainya.

“Mana-mana yang ingkar kita akan kompaun mereka dibawah Akta 342 atau kita kenakan tindakan untuk mahkamah putuskan hukuman setimpal buat mereka yang mengabaikan perkara ini,” katanya.


Mahkamah tolak permohonan dua individu batal saman Siti Nordiana

Peguam Abang Azlan Abang Ariffin yang mewakili Siti Nordiana, 38, selaku plaintif berkata Pesuruhjaya Kehakiman Dr John Lee Kien How @ Mohd Johan Lee yang menolak permohonan itu, turut memerintahkan kedua-dua defendan membayar kos RM3,000 kepada Siti Nordiana.

“Mahkamah menolak permohonan itu atas alasan antaranya terdapat asas fitnah dalam pernyataan tuntutan plaintif dan menetapkan 27 Sept untuk pengurusan kes,” kata peguam itu ketika dihubungi selepas prosiding kes secara dalam talian (Zoom).

Dua individu itu adalah Pegawai Perhubungan Awam Syarikat Rakaman FMC Music Sam Musyadzafar Samin, 44, dan jurusolek artis bebas Razidah Ahmad Senusi, 43, masing-masing defendan keempat dan kelima, telah memfailkan permohonan untuk membatalkan saman tersebut pada 24 Jan lepas.

Selain kedua-dua defendan itu, Siti Nordiana turut menyaman Lan Solo atau nama sebenarnya Mohd Razlan Mohamed Yusof, 36, isterinya Nur Sheila Hassim, 36, dan Zuraidah Badron, 35, atau lebih dikenali sebagai Syura, selaku defendan pertama sehingga ketiga.

Menerusi pernyataan tuntutan yang difailkan pada 30 Julai 2021, Siti Nordiana mendakwa pada 20 Julai tahun lepas kira-kira 11.58 malam, melalui siaran langsung yang dikendalikan oleh Nur Sheila dan disertai empat defendan lain menerusi akaun Instagram masing-masing telah menyiar, mengeluar serta menerbitkan kata-kata berunsur fitnah terhadapnya.

Dakwa Siti Nordiana, kata-kata fitnah itu membawa maksud antaranya beliau bukan seorang artis yang bersih dan dihormati orang, seorang yang ego, tidak ingin mendengar nasihat dalam segala perkara, tidak menghormati orang lain dan menggunakan wang serta populariti untuk memastikan dirinya dihormati.

Juara Gegar Vaganza musim kedua itu mendakwa, kelima-lima defendan telah memadam siaran langsung daripada akaun Instagram masing-masing namun ia tular serta telah dimuat naik semula ke akaun Youtube dan masih boleh ditonton oleh orang ramai.

Siti Nordiana mendakwa jumlah tontonan untuk siaran langsung yang dimuat naik ke akaun Youtube dijangka bertambah dan reputasi beliau telah dirosakkan secara serius dalam kalangan orang ramai, serta penaja yang mengambil serta melantiknya sebagai model dan duta produk.


Melaka lebar sayap tarik pelancong Indonesia

PEKANBARU 9 Jun – Selepas memasuki fasa peralihan ke endemik, kerajaan negeri Melaka menerusi Bahagian Promosi Pelancongan (BPP) negeri giat melaksanakan promosi di luar negara.

Ketua Menteri Datuk Seri Utama Sulaiman Md Ali berkata promosi yang dilaksanakan BPP itu meliputi pelancongan domestik dan antarabangsa memandangkan pintu sempadan telah dibuka April lalu.

“Menerusi Misi Galakan Pelancongan Melaka ke Dumai dan Pekanbaru ini, kita harapkan lebih ramai penduduk di sini dapat berkunjung ke Melaka.

“Melaka pada sebelum kehadiran pandemik COVID-19 pernah mencecah kehadiran pelancong sehingga 19 juta dan kini kita bangkit semula dengan giat melaksanakan pelbagai promosi dan tawaran bagi menarik pengunjung.

“Dengan usaha yang berterusan dan kerjasama yang lebih erat bersama Provinsi Riau, jumlah kehadiran pelancong ke Negeri Melaka dan Provinsi Riau khususnya ke Pekanbaru akan dapat dipertingkatkan,” katanya.

Mengulas lanjut, Sulaiman berkata pembukaan terminal feri antara Dumai dan Melaka merupakan langkah yang baik bagi merancakkan lagi industri pelancongan kedua-dua negara.

Terdahulu dalam ucapan perasmiannya, Sulaiman memohon agar Kerajaan Republik Indonesia dapat membuka segera Lapangan Terbang Sultan Syarif Kasim II (SSK II), Pekanbaru.

Ujarnya, hal itu kerana penerbangan antarabangsa khususnya dari Melaka ke Pekanbaru menerusi SSK II itu mempunyai permintaan yang tinggi dalam pelancongan kesihatan.


RM170 juta disalurkan kepada 8,000 agropreneur muda

SUNGAI RAMBAI 17 November – Kementerian Pertanian dan Industri Makanan (MAFI) menyalurkan pembiayaan berjumlah RM 170.82 juta kepada lebih 8,000 penerima menerusi program Agropreneur Muda di seluruh negara.

Katanya, penerima geran paling tinggi adalah pengusaha tanaman iaitu seramai 3,158 petani yang membabitkan pembiayaan berjumlah RM55.66 juta, sementara itu RM45.12 juta lagi disalurkan kepada 2,772 pengusaha makanan dan asas tani

“Bagi sektor ternakan pula seramai 1,601 individu layak menerima geran agropreneur muda melibatkan pembiayaan RM33.16 juta manakala sektor perikanan seramai 669 penerima dengan jumlah geran bernilai RM13.73.

“Menerusi data-data ini, kita dapat lihat, sebenarnya golongan muda ramai berminat dengan pertanian. Orang muda sekarang ini juga sudah mula mengaplikasikan penggunakan teknologi dalam bidang pertanian,” katanya.

Beliau berkata demikian pada media selepas menyampaikan Geran Agropreneur Muda dan Insentif kepada penerima Skim Pensijilan Amalan Pertanian Baik Malaysia (myGAP) di Kawasan RnR Sungai Rambai, di sini, hari ini.


Pasukan bomba wira kebanggaan negara – PM

KUALA LUMPUR, 4 Mei – Perdana Menteri Datuk Seri Ismail Sabri Yaakob menzahirkan rasa bangga dengan pasukan Jabatan Bomba dan Penyelamat Malaysia (JBPM) yang sentiasa komited dalam menggalas tanggungjawab demi keselamatan Keluarga Malaysia.

Beliau menyifatkan pasukan tersebut sebagai wira kebanggaan negara dan barisan hadapan yang sentiasa bersedia tanpa mengira waktu untuk membantu Keluarga Malaysia yang memerlukan pertolongan.

“Siap siaga pada setiap bencana, marak api mereka tawan, untuk menyelamatkan Keluarga Malaysia demi tugas yang diamanahkan,” katanya menerusi hantaran di laman Facebooknya hari ini, sempena Hari Anggota Bomba Sedunia.

Hari Anggota Bomba Sedunia disambut pada 4 Mei setiap tahun dan tema pada tahun ini ialah ‘Bomba Frontliners Keluarga Malaysia’. – BERNAMA


DUN Rim: Lapor JAPERUN jika tiada capaian internet

RIM 14 Jun – Penduduk di sekitar Dewan Undangan Negeri (DUN) Rim boleh membuat laporan sekiranya kawasan mereka masih belum menerima capaian internet.

Ahli Dewan Undangan Negeri (ADUN) Rim Datuk Khaidhirah Abu Zahar berkata, laporan itu boleh terus dibuat di Kompleks JAPERUN Rim untuk tindakan diambil.

Beliau yang juga Timbalan Speaker DUN berkata, pihaknya juga akan terus berhubung dengan Telekom Malaysia (TM) sekiranya terdapat keperluan menambah menara telekomunikasi di kawasan itu.

“Tempoh hari saya menerima aduan bahawa Kampung Chenderah kurang mendapat capaian internet dan saya telah berhubung dengan pihak TM bagai memantau capaian jalur lebar di kawasan itu.

“Namun, jika ada mana-mana rumah yang masih belum mendapat capaian internet, saya mohon untuk anda maklum dan laporkan di JAPERUN Rim,” katanya dalam satu hantaran di laman Facebooknya.


MTSB sasar 100,000 pengunjung bermula Jun hingga 31 Disember

AYER KEROH 16 Jun – Menara Taming Sari Berhad (MTSB) menyasarkan 100,000 pengunjung bakal menaiki menara tersebut bermula Jun hingga 31 Disember ini.

Ketua Pegawai Eksekutifnya, Azlan Abidin berkata, lebih 2,000 pengunjung direkodkan pada hujung minggu lalu, di mana seramai 1,100 pengunjung pada hari Sabtu dan 1,000 pengunjung pada hari Ahad.

“Jumlah ini menunjukkan respon positif, pengunjung tidak perlu risau kerana pihak MTSB sentiasa melakukan kerja-kerja sanitasi dari semasa ke semasa demi keselamatan mereka,” katanya kepada MHI.

Azlan berkata, sepanjang Perintah Kawalan Pergerakan Pemulihan (PKPP), MTSB hanya membenarkan seramai 33 pengunjung menaiki menara bagi mengekalkan prosedur operasi standard (SOP) yang ditetapkan.

“Pengunjung yang menetap di Melaka akan mendapat potongan 50 peratus sehingga 31 Disember ini, manakala dari luar Melaka dapat potongan 20 peratus bermula hari ini sehingga Ogos depan,” katanya.


30 warga tempatan kunjungi pusat hiburan dikompaun RM1,000

KUALA LUMPUR, 18 Mac – Seramai 30 warga tempatan dikompaun masing-masing RM1,000 kerana mengunjungi pusat hiburan, yang mengikut prosedur operasi standard (SOP) Pelan Pemulihan Negara (PPN) Fasa Empat masih tidak dibenarkan beroperasi.

Ketua Polis Daerah Dang Wangi Noor Dellhan Yahaya berkata kesemua 30 individu yang dikompaun itu terdiri daripada sembilan lelaki dan 21 wanita.

“Selain itu, seramai 52 bukan warganegara masing-masing 27 lelaki dan 25 wanita berusia lingkungan 19 hingga 49 tahun yang berada di dalam premis di Jalan Bukit Bintang, berkenaan turut ditahan.

“Mereka akan disiasat di bawah Peraturan 17 (1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (PPN) 2021 dan Seksyen 6 (1) (c) Akta Imigresen 1959/63,” katanya dalam kenyataan hari ini.

Ketika dihubungi Bernama, Noor Dellhan berkata pemilik premis pula akan dirujuk kepada Dewan Bandaraya Kuala Lumpur (DBKL), yang akan disiasat di bawah Akta Hiburan (Wilayah Persekutuan Kuala Lumpur) 1992 bagi pembatalan lesen.

“Polis akan meningkatkan operasi dan pemeriksaan di pusat hiburan, serta membuat pemantauan ke atas aktiviti kelab yang jelas tidak dibenarkan di bawah PPN Fasa Empat,” katanya.- BERNAMA


Pelajar tahun tiga pandu kereta ditahan

MELAKA 7 Sept. – Polis sudah pun menahan ibu bapa dan murid yang tular memandu sebuah kenderaan ke Ibu Pejabat Polis Daerah (IPD) Rembau bagi membantu siasatan.

Menurut akhbar Kosmo, Ketua Polis Rembau Deputi Superintendan Anuar Bakri Abdul Salam dilaporkan berkata, pihaknya telah berjaya mengesan kedua-dua ibu bapa murid berkenaan dan sedang mengambil keterangan.

Terdahulu, pagi tadi, tular di Facebook kanak-kanak yang mengaku bersekolah di salah sebuah sekolah di Rembau dan baharu sahaja berada di darjah tiga memandu kenderaan.

Menerusi video berdurasi 53 saat itu, kanak-kanak berkenaan turut memberitahu bapanya yang mengajarnya memandu kereta apabila ditanya oleh seorang lelaki dipercayai perakam video.


KKM akan sedia SOP khusus jika PRN Melaka diadakan

KUALA LUMPUR 7 Okt – Kementerian Kesihatan (KKM) akan menyediakan segala prosedur operasi standard (SOP) yang diperlukan sekiranya Pilihan Raya Negeri (PRN) Melaka akan diadakan nanti, kata Menterinya, Khairy Jamaluddin.

Bagaimanapun, perkara itu akan dibincangkan sekali lagi dalam Mesyuarat Jemaah Menteri esok memandangkan ia bukan sahaja melibatkan soal kesihatan, tetapi juga perundangan dan perlembagaan.

“Kita akan mengambil maklum apa jua keputusan jemaah menteri dan KKM akan menyediakan apa jua SOP yang diperlukan sekiranya ia (PRN Melaka) berterusan.


Solat sunat Aidilfitri: Pemakaian pelitup muka amat digalakkan

PUTRAJAYA, 19 April – Pemakaian pelitup muka semasa menunaikan solat sunat Aidilfitri di masjid atau surau amat digalakkan, kata Ketua Pengarah Jabatan Kemajuan Islam (Jakim) Datuk Hakimah Mohd Yusoff.

Beliau dalam kenyataan hari ini berkata negara masih berada dalam Fasa Peralihan ke Endemik, justeru prosedur operasi standard (SOP) yang sedang berkuat kuasa pada masa ini amat menggalakkan pemakaian pelitup muka sekiranya berada di kawasan ramai orang dan sesak.

Katanya Jakim atas saranan Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar telah mengadakan perbincangan bersama Mufti Wilayah Persekutuan Datuk Prof Madya Dr Luqman Abdullah mengenai SOP pemakaian pelitup muka bagi jemaah yang akan menunaikan solat Aidilfitri di masjid atau surau.

“Memandangkan SOP ini masih berkuat kuasa maka Jakim ingin menasihatkan kepada semua umat Islam agar mengambil langkah berwaspada dan berhati-hati dengan kawalan kendiri sekiranya mereka berada di mana-mana tempat perkumpulan ramai dan sesak termasuk di masjid serta surau,” kata Hakimah.

Semalam, Mohd Na’im dilaporkan berkata beliau akan mengadakan perbincangan dengan Hakimah dan Luqman bagi melihat keperluan mewajibkan pemakaian pelitup muka oleh jemaah ketika menunaikan solat sunat Aidilfitri.

Mohd Na’im berkata demikian ketika ditanya sama ada kerajaan akan mewajibkan atau menggalakkan pemakaian pelitup muka ketika solat Aidilfitri sebagaimana dilakukan Perlis.

Pemangku Raja Perlis Tuanku Syed Faizuddin Putra Jamalullail dilaporkan bertitah jemaah yang akan menunaikan solat Aidilfitri di seluruh Perlis digalakkan memakai pelitup muka dan membawa sejadah sendiri berikutan terdapat peningkatan penularan kes COVID akhir-akhir ini.


Agong, Permaisuri zahir takziah kepada keluarga bekas Timbalan Presiden MIC, S Subramaniam

Menerusi catatan di laman Facebook Istana Negara hari ini, Seri Paduka berdua menzahirkan rasa sedih dengan pemergian Subramaniam dan menzahirkan harapan agar seluruh keluarga mendiang sabar dan tabah menghadapi dugaan serta suasana sedih dan pilu ini.

“Seri Paduka Baginda berdua amat menghargai khidmat bakti, jasa serta pengorbanan mendiang kepada masyarakat dan negara dan juga menyifatkan pemergian mendiang sebagai satu kehilangan besar kepada MIC dan negara,” demikian menurut catatan itu.

Subramaniam, 78, yang pernah berkhidmat sebagai Ahli Parlimen Damansara dan Segamat antara tahun 1974 hingga 2004, meninggal dunia malam semalam di kediamannya di Petaling Jaya, Selangor.

Mendiang juga pernah memegang jawatan timbalan menteri di Jabatan Perdana Menteri, Kementerian Kerajaan Tempatan dan Wilayah Persekutuan, Kementerian Perumahan dan Kerajaan Tempatan, Kementerian Pertanian serta Kementerian Perdagangan Dalam Negeri dan Hal Ehwal Pengguna.

Dalam arena politik, Subramaniam mula menjadi ahli MIC pada tahun 1962 dan pernah menyandang jawatan sebagai setiausaha agung, naib presiden dan timbalan presiden.


Gol awal beri keyakinan kepada pemain Sabah FC tundukkan MUFC

KOTA KINABALU 6 Mei. – Kejayaan memperoleh gol awal memberi keyakinan buat Sabah FC untuk bermain lebih baik dan menguasai permainan yang seterusnya menghasilkan kemenangan 3-1 ke atas Kelab Bolasepak Melaka United (MUFC) pada perlawanan Liga Super di sini malam tadi.

Ketua jurulatih Sabah FC Kurniawan Dwi Yulianto berkata, beliau telah menerapkan kepada pemain supaya menjadi agresif sedari awal perlawanan bagi menekan pemain lawan untuk memperoleh gol awal dan strategi itu menghasilkan dua gol pada babak pertama.

“Pada awal perlawanan kita harus curi gol dulu supaya kita lebih yakin, ini penting kerana Melaka (United) punya pemain yang bagus jadi pemain kita telah menunjukkan permainan yang luar biasa.

“Pemain berjaya bermain mengikut perancangan kita dan tiga mata yang diperoleh sedikit-sebanyak meningkatkan semula keyakinan pemain untuk seterusnya membaiki kelemahan,” katanya pada sidang media selepas perlawanan itu malam tadi.

Pada perlawanan di Stadium Likas itu, skuad The Rhinos membuka jaringan seawal minit keenam menerusi Mohd Amri Yahyah sebelum Mohd Azzizan Nordin menggandakan jaringan pada minit ke-17, dan Mohd Amri menjaringkan gol ketiga pada minit ke-47. Melaka United memperoleh gol tunggal mereka pada minit ke-65.

Kurniawan berkata masih ada kelemahan yang perlu dibaiki oleh Sabah FC menjelang perlawanan menentang Kedah Darul Aman FC pada Sabtu ini, terutama dari segi mengawal rentak permainan.

“Pada perlawanan tadi, selepas menjaringkan gol, pemain dilihat memperlahankan tempo yang memberikan ruang buat pemain MUFC bangkit dan peroleh keyakinan,” katanya.

Sementara itu, ketua jurulatih Melaka Zainal Abidin Hassan mengakui kecewa dengan aksi anak buahnya terutama pada separuh masa pertama kerana melakukan kesilapan mudah yang menyaksikan gawang mereka dibolosi dua kali.

“Pemain cuba bangkit selepas itu, namun mereka gagal menyudahkan peluang yang ada,” katanya yang mahu mengenal pasti kehilangan fokus sebagai antara kelemahan anak buahnya pada perlawanan malam tadi.


Penipuan haji dan umrah: 121 laporan polis libatkan kerugian lebih RM5.1 juta

KUALA LUMPUR, 19 Julai – Polis Diraja Malaysia menerima 121 laporan berhubung kes penipuan pakej menunaikan ibadah haji dan umrah menggunakan visa furada terhadap tiga syarikat pelancongan swasta yang melibatkan kerugian lebih RM5.1 juta.

Setiausaha Polis Malaysia Datuk Noorsiah Mohd Saaduddin berkata Kuala Lumpur mencatatkan bilangan laporan tertinggi iaitu 48 laporan membabitkan kerugian kira-kira RM2 juta diikuti Selangor dengan 30 laporan melibatkan kerugian RM956,300.

Beliau berkata 18 laporan melibatkan kerugian dianggarkan RM1.2 juta diterima di Pahang manakala masing-masing enam laporan diterima di Kelantan, Perak dan Johor dengan kerugian RM608,000.

“Kedah mempunyai tiga laporan dengan nilai kerugian RM48,000, Negeri Sembilan merekodkan dua laporan membabitkan kerugian RM170,500 manakaka masing-masing satu laporan di Terengganu dan Pulau Pinang yang melibatkan kerugian RM70,000,” katanya dalam kenyataan hari ini.

Pada 7 Julai lepas, kira-kira 380 bakal jemaah haji dilaporkan terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan sebuah agensi pelancongan swasta.


SOP solat di masjid berkesan kekang COVID-19

KOTA BHARU, 6 Feb – Prosedur operasi standard (SOP) solat berjemaah di masjid, surau dan madrasah yang sedia ada ketika ini terbukti berkesan untuk mengekang penularan COVID-19.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata keberkesanan itu dapat dilihat apabila setakat ini tiada kluster masjid yang wujud.

Katanya, disebabkan itu juga pihaknya mengekalkan SOP berkenaan sehingga ke hari ini termasuk akan mengguna pakai SOP yang sama bagi pelaksanaan solat tarawih pada bulan Ramadan nanti.

“Sebab itu kami kekalkan SOP itu sehingga ke hari ini dan sekiranya ada berlaku perubahan dalam tempoh dua bulan lagi sebelum kita menyambut Ramadan, ia akan diumumkan oleh kerajaan. Sekiranya ada, ia terpulang kepada pandangan majlis agama negeri masing-masing untuk menggunakan SOP yang berkesan.

“Kita juga belajar daripada beberapa insiden yang berlaku pada bulan Ramadan lalu apabila ada kluster daripada kumpulan tarawih yang tidak mematuhi SOP. Oleh itu, kerajaan dan pihak berkuasa akan mempergiatkan lagi pemantauan supaya jemaah mematuhi SOP yang ditetapkan,” katanya

Beliau berkata demikian kepada pemberita selepas hadir pada Majlis Penyampaian Sumbangan Food Bank Yayasan Pembangunan Ekonomi Islam Malaysia (YaPEIM) di Kolej Uniti di sini hari ini yang turut dihadiri Ketua Pegawai Operasi Kolej Uniti Kota Bharu, Mohd Shaharom Azmin dan Pengurus Besar Pusat Pentadbiran YaPEIM Kelantan Nik Mohd Nurul Ihsan Salleh.

Media sebelum ini melaporkan Jabatan Kemajuan Islam Malaysia (Jakim) tidak berhasrat untuk memperkenalkan SOP khusus bagi ibadah tarawih sempena Ramadan akan datang sebaliknya akan mengekalkan SOP sedia ada.

Sementara itu, dalam perkembangan lain mengulas mengenai trend pasangan menceraikan pasangan menerusi aplikasi WhatsApp, Ahmad Marzuk berkata penceraian itu sah namun ia tidak bagus dari segi akhlak.

“Dari sudut akhlaknya seorang suami itu tidak boleh sewenang-wenangnya menceraikan isteri dengan cara begitu mudah, Islam mengajar kepada kita, kita ambil cara baik, dan kalau kita nak lepaskan pun kena cara baik.

“Sebab itu ia terdapat dalam khutbah nikah dan dibaca pada setiap majlis perkahwinan. Malah, bagi menjaga kemaslahatan kedua-dua pihak mestilah mengikut prosedur penceraian menerusi mahkamah untuk mendapatkan perakuan cerai yang rasmi,” katanya. – BERNAMA


Dua lelaki ditahan bawa petrol tanpa kebenaran

SHAH ALAM, 17 Jan – Agensi Penguatkasaan Maritim Malaysia (Maritim Malaysia) Selangor menahan sebuah bot penumpang kerana membawa barang kawalan tanpa kebenaran disyaki minyak petrol di kedudukan 0.2 batu nautika utara Pulau Indah, Klang, 11.45 pagi, semalam.

Pengarah Maritim Selangor Kepten Maritim V. Siva Kumar berkata hasil pemeriksaan awal mendapati ia didaftarkan untuk membawa penumpang dan dikendalikan oleh dua lelaki warga tempatan masing-masing berumur 46 dan 49 tahun.

“Hasil pemeriksaan lanjut menemukan 26 tong jenis jerry can’mengandungi 640 liter cecair disyaki minyak petrol dianggarkan berharga RM 1,312 yang diletakkan di bahagian belakang bot tersebut.

“Siasatan awal ke atas kru bot mendapati, mereka membeli minyak dari stesen minyak di Pelabuhan Klang dan ingin menuju ke Pulau Ketam. Kesemua barangan berserta bot dan kru ditahan dan dibawa ke Jeti Pasukan Polis Marin (PPM) Pulau Indah untuk siasatan lanjut,” katanya dalam kenyataan.

Siva Kumar berkata kes berkenaan disiasat di bawah Ordinan Perkapalan Saudagar (MSO) 1952 kerana disyaki melakukan kesalahan menyalahgunakan lesen bot dan Akta Kawalan Bekalan 1961 kerana membawa barang kawalan tanpa kebenaran.


KM solat sunat Aidilfitri bersama orang Kampung Pulau

TANJUNG BIDARA 22 April – Ketua Menteri Datuk Seri Ab Rauf Yusoh menunaikan solat sunat Aidilfitri di Masjid Ar Razak, Kampung Pulau, di sini, pagi ini.

Ab Rauf bersama-sama lebih 700 jemaah bersama-sama bertakbir sebelum menunaikan solat sunat Adilfitri yang diimamkan Iman II Masjid Ar Razak, Imam Mokhtar Salleh.

Selesai solat sunat Aidilfitri Ab Rauf menjadi tumpuan jemaah apabila ada yang meminta untuk bergambar dan berswafoto bersama Ketua Menteri Melaka Ke-13 itu.

Terdahulu umat Islam mula membanjiri masjid dibina pada tahun 1916 itu seawal jam 7.30 pagi untuk bersama-sama bertakbir dan menikmati keindahan serta kemeriahan pagi 1 Syawal.

Ahli jawatankuasa masjid turut melakukan persiapan awal untuk menampung jumlah jemaah yang ramai berikutan kepulangan perantau ke kampung dengan menyediakan khemah, tikar dan sejadah tambahan.


Syarikat Jerman melabur RM14.7 bilion di Melaka – Ab Rauf

BUKIT RAMBAI 20 Julai – Melaka terus menjadi tumpuan utama syarikat pelabur dari Eropah khususnya Jerman untuk membuat pelaburan jangka panjang di negeri ini.

EXCO Kanan Perindustrian, Pelaburan, Pembangunan Usahawan dan Koperasi negeri Datuk Seri Ab Rauf Yusoh berkata, nilai pelaburan syarikat dari Jerman di Melaka secara keseluruhan bernilai hampir RM 14.7 bilion setakat ini.

Katanya, nilai itu merangkumi lapan syarikat yang berpengkalan di Jerman antaranya Infineon Technologies, Leuze Electronic Malaysia Sdn Bhd, Vishay Semiconductor Malaysia Sdn Bhd dan Prym Consumer Malaysia Sdn Bhd.

“Secara keseluruhan pelaburan Jerman di Melaka bernilai RM 14.7 bilion. Melaka menjadi pilihan pelabur Jerman kerana negeri ini menyediakan pelbagai prasarana sesuai untuk pekerja teknikal dalam industri selain mempunyai suasana bekerja yang sama dengan di Jerman.

“Kedudukan Melaka yang strategik berhampiran dengan Pelabuhan Tanjung Pelepas di Johor, Lapangan Terbang Antarabangsa Malaysia (KLIA) dan Pelabuhan Klang antara punca utama Melaka menjadi pilihan pelabur luar,” katanya.

Beliau berkata demikian dalam sidang media selepas menghadiri Majlis Perasmian Kilang Leuze Electronic Malaysia Sdn Bhd di Kawasan Perindustrian Bukit Rambai hari ini.

Hadir sama dalam lawatan itu ialah EXCO Perpaduan Hubungan Masyarakat, Tenaga Kerja dan Hal Ehwal Pengguna Ngwe Hee Sem dan Pegawai Kewangan Negeri Melaka Datuk Salhah Salleh.

Mengulas lanjut, Ab Rauf berkata kilang yang baharu dirasmikan Leuze Electronic Malaysia Sdn Bhd itu hanya membuka 100 peluang pekerjaan kerana menggunakan teknologi robotik.

“Kilang ini juga akan membuka sehingga 100 peluang pekerjaan untuk warga tempatan pada fasa kedua nanti di mana hnaya kira-kira kurang 10 peratus daripada pekerja di sini adalah warga asing,” katanya.


Exco Melaka perlu gambarkan komposisi Kerajaan Perpaduan – Ahmad Zahid

Justeru, Timbalan Perdana Menteri yang juga Presiden UMNO itu berkata perbincangan akan diadakan dengan Ketua Menteri Melaka Datuk Seri Ab Rauf Yusoh terlebih dahulu sebelum sebarang keputusan mengenainya dibuat.

“Walaupun di Melaka BN dan UMNO menguasai kerajaan negeri, alangkah baiknya Exco Kerajaan Negeri Melaka menggambarkan kebersamaan dan perkongsian kuasa dengan ADUN (Ahli Dewan Undangan Negeri) yang dipilih oleh rakyat dalam Kerajaan Perpaduan,” katanya kepada pemberita pada majlis Tadarus Al-Quran Perdana Sempena Ramadan 1444H Peringkat Parlimen Bagan Datuk di sini hari ini.

Ahmad Zahid yang juga Menteri Kemajuan Desa dan Wilayah itu berkata kestabilan politik di Melaka itu akan membantu kemenangan Kerajaan Perpaduan pada Pilihan Raya Negeri (PRN) akan datang di enam negeri.

Semalam, Rauf yang dilantik sebagai Ketua Menteri Melaka ke-13 berkata beliau akan mengumumkan barisan Exco yang baharu dalam tempoh 48 jam.

Terdahulu, Ahmad Zahid yang juga Ahli Parlimen Bagan Datuk merasmikan program Gerak Rahmah 2023: Jom Masak Bubur Lambuk Peringkat Negeri Perak di Taman Perumahan Awam Hutan Melintang di sini.


Sidang DUN: Kadar pengangguran Melaka menurun

Exco Perpaduan, Penerangan, Sumber Manusia dan Hal Ehwal Pengguna negeri, Ngwe Hee Sem berkata berdasarkan kajian tenaga buruh oleh Jabatan Perangkaan Malaysia bagi suku ketiga 2022, kadar pengangguran nasional adalah sebanyak 37 peratus berbanding 47 peratus pada 2021.

“Ini bermakna Melaka menunjukkan kadar pengangguran berkurang seramai 12,100 orang berbanding 13,800 orang penganggur dengan 3.0 pengangguran direkodkan pada suku tahun yang sama sebelumnya,” katanya.

Beliau berkata demikian ketika menjawab soalan lisan Adly Zahari (PH-Bukit Karil) pada Persidangan Keempat (Bajet), Penggal Pertama Dewan Undangan Negeri (DUN) Negeri Melaka Yang Kelima Belas di Dewan Undangan Negeri, di sini, hari ini.

Mengulas lanjut katanya, kerajaan negeri juga menyediakan pelbagai inisiatif untuk meningkatkan peluang pekerjaan di negeri ini selari dengan Pelan Strategik Melakaku Maju Jaya (PSMJ) 2035.

“Ia dapat dilihat dengan pembangunan di koridor ekonomi pesisir laut berimpak tinggi iaitu Melaka Waterfront Economic Zone (MWEZ) yang merupakan satu ‘game changer’ buat negeri ini.

“Menaik taraf produk pelancongan baharu dan mewujudkan zon perniagaan bebas. Ini saya rasa antara tindakan sederhana, pendek dan panjang bagaimana untuk meningkatkan peluang pekerjaan,” katanya.


‘Terbang’ dari Pulau Besar ke Pulau Lalang jadi tarikan pelancongan baharu Melaka

PULAU BESAR 17 Oktober – Pelbagai usaha dilakukan kerajaan Negeri menerusi Majlis Pembangunan Pulau-Pulau Melaka bagi membangunkan Pulau Besar sebagai lokasi pelancongan baharu di negeri ini.

Exco Pelancongan, Warisan dan Kebudayaan Negeri, Datuk Muhammad Jailani Khamis berkata, antara tarikan yang bakal diperkenalkan ialah pembinaan ‘Zip Line’ sejauh 750 meter dari Pulau Besar ke Pulau Lalang akan dilaksanakan dan dijangka akan siap tahun depan.

Katanya, pembinaan ‘Zip Line’ itu antara tarikan baharu pelancong luar dan dalam negeri ke Pulau Besar dan akan ada lebih banyak lagi tarikan yang akan dilaksanakan pada tahun hadapan.

“Tahun hadapan, kita merancang pelbagai aktiviti dan pembangunan yang akan dilakukan bagi menarik lebih ramai pelancong ke negeri ini khususnya ke Pulau Besar.

“Untuk Zip Line yang akan dibina ini, mengikut kelulusan, kurang daripada setahun dapat direalisasikan dan melihat perkembangan Pulau Besar yang semakin ramai dikunjungi, selepas ini kita akan pulihkan pula Puteri Resort.

“Antara lain, yang kini dalam perancangan adalah pembinaan Glamping di atas tanah Majlis Agama Islam Melaka (MAIM) dan seterusnya mengangkat Pulau Besar sebagai taman rekreasi laut,” katanya.


Tajuk-tajuk berita utama: Isnin 25 April

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berkenan mencemar duli berangkat bagi mengadakan lawatan selama dua hari ke Melaka, 22 dan 23 April lalu.

With adults struggling to cope mentally and emotionally with issues caused by the COVID-19 pandemic, experts say the effects could be more adverse on the minds of the young. Statistics show that even before the pandemic, more than 400,000 children in the country were already struggling with mental health issues.

News Straits Times : ‘No U-Turn’ The prime minister pledges the government will not change its mind about minimum wage that comes into effect on May 1 despite appeals for a postponement.

– Gaji minimum RM1,500 tetap dilaksanakan 1 Mei, tiada pusingan U
-Zahid – Annuar bertelagah isu kesetiaan terhadap parti
– Semanat Ramadan serlah Malaysia – AS hormati kebebasan agama


Tun Mohd Ali jayakan gotong-royong UTeM

DURIAN TUNGGAL 20 Jun – Mahasiswa Universiti Teknikal Malaysia Melaka (UTeM) atau TUAH Volunteer Team (TVT) menjayakan aktiviti gotong-royong membersihkan kawasan World Youth Foundation Ayer Keroh, semalam.

Aktiviti itu diserikan dengan kehadiran Yang di-Pertua Negeri, Tun Seri Setia (Dr) Mohd Ali Mohd Rustam yang juga Canselor UTeM bagi menyuntik inspirasi dan semangat lebih 30 sukarelawan yang terlibat dalam aktiviti itu.

Program itu turut dihadiri Timbalan Naib Canselor Hal Ehwal Pelajar UTeM, Prof Datuk Dr Sabri Mohamad Sharif serta sukarelawan Belia Negeri Melaka daripada Kelab dan Persatuan menerusi Majlis Gabungan Belia Melaka (MGBM).

“Aktiviti seumpama ini secara langsung berupaya merealisasikan atribut
(sifat) TUAH UTeM iaitu tangkas, ungggul, adaptif dan holistik menerusi pendekatan lapan dimensi TUAH UTeM.

“Kita harap mahasiswa UTeM bukan saja cemerlang dalam aspek akademik, kokurikulum dan sukan malah memiliki nilai murni yang holistik termasuklah nilai kesukarelawanan yang tinggi,” katanya dalam satu kenyataan media hari ini.

Sejurus aktiviti gotong-royong tersebut, Tun Mohd Ali bersama Dr Sabri turut meninjau persekitaran kawasan Taman Seribu Bunga untuk aktiviti gotong-royong yang akan datang.


Deretan van jenazah, suasana pilu di tanah perkuburan

Suasana pilu dirasai di luar kawasan tanah perkuburan tersebut dengan kedengaran tangisan serta alunan bacaan ayat suci Al-Quran oleh waris-waris jenazah yang setia menunggu sejak 4.30 petang semalam.

Deretan enam buah van jenazah yang dipandu petugas kesihatan lengkap berpakaian perlindungan diri (PPE) diiringi anggota polis dilihat tiba di pintu pagar utama tanah perkuburan itu pada 7.40 malam, disusuli ketibaan enam lagi jenazah dibawa oleh pasukan sama pada 9.20 malam.

Media difahamkan (dari seorang daripada penggali kubur di tanah perkuburan itu), sejak pagi hingga 5 petang tadi sebanyak 14 jenazah pesakit COVID-19 telah selesai dikebumikan dengan prosedur operasi standard (SOP) yang ketat.

Sementara itu, seorang anak kepada jenazah yang dikebumikan, Irwan Tukiman, 39, berasa terkilan kerana tidak dapat menyempurnakan pengebumian bapanya Tukiman Roslan, 75, yang menghembuskan nafas terakhir di Hospital Tuanku Ampuan Rahimah (HTAR) pada 7.52 pagi, Rabu lepas.

“Arwah bapa saya dimasukkan ke hospital sejak 4 Julai lepas akibat komplikasi pernafasan dan kurang tenaga kerana tiada selera makan. Arwah juga mempunyai kencing manis, darah tinggi serta kanser kelenjar air liur tetapi tidak menjalani kimoterapi.

“Saya hanya sempat membuat panggilan video dengan arwah sehari sebelum arwah meninggal dan ketika itu bapa boleh duduk dan tidak menunjukkan apa-apa tanda yang dia akan pergi selamanya” katanya kepada pemberita.

Irwan berkata 12 ahli keluarganya, termasuk arwah bapanya yang berasal dari Batu 10, Kebun Baru, Telok Panglima Garang, Kuala Langat, dijangkiti COVID-19 dan sebahagian daripada mereka ditempatkan di Pusat Kuarantin dan Rawatan COVID-19 (PKRC) Bersepadu 2.0 di Taman Ekspo Pertanian Malaysia (MAEPS) Serdang manakala arwah ditempatkan di HTAR.

Sehingga 12 tengah hari semalam sebanyak 12,541 kes positif harian direkodkan seluruh negara hari ini di mana Selangor masih mencatatkan kes tertinggi sebanyak 5,512 kes.


Tarif elektrik di Semenanjung kekal mulai 1 Januari 2022 hingga ke tarikh dimaklumkan kelak

KUALA LUMPUR, 1 Jan – Suruhanjaya Tenaga mengumumkan bahawa kerajaan pada 31 Disember 2021 memutuskan untuk menangguhkan pelaksanaan Kawal Selia Berasaskan Insentif (IBR) Tenaga Nasional Bhd (TNB) bagi tempoh Regulatori Ketiga (RP3).

Oleh itu, pada 1 Januari 2022 kadar purata tarif asas elektrik kekal pada 39.45 sen/kWj di Semenanjung sehingga ke satu tarikh yang akan diputuskan oleh kerajaan kelak.

Dalam pada itu, Kerajaan turut memutuskan untuk menangguhkan pelaksanaan pelarasan tarif elektrik di bawah mekanisme Pelepasan Kos Bahan Api Tidak Seimbang (ICPT) mulai 1 Januari 2022 sehingga ke satu tarikh yang akan ditentukan, kata suruhanjaya itu dalam satu kenyataan hari ini.


Pekerja kilang didakwa bunuh pesara

MELAKA, 5 Mei – Seorang pekerja kilang didakwa di Mahkamah Majistret Ayer Keroh di sini hari ini terhadap pertuduhan membunuh seorang pesara, Februari lepas.

Syafiq Raj Kalai Selvan, 27, mengangguk faham ketika pertuduhan dibacakan di hadapan Majistret Nabilah Nizam, namun tiada pengakuan direkodkan kerana kes bunuh di bawah bidang kuasa Mahkamah Tinggi.

Syafiq bersama seorang lagi didakwa menyebabkan kematian Sa’adon Sahat, 57, di belakang bangunan premis tiga tingkat, Jalan PPM 4, Plaza Pandan Malim antara 2.44 pagi hingga 3.10 pagi pada 27 Feb lalu.

Dia didakwa mengikut Seksyen 302 Kanun Keseksaan dan dibacakan bersama Seksyen 34 kanun sama yang membawa hukuman mati, jika sabit kesalahan.

Media sebelum ini melaporkan mangsa dilanggar dengan kereta dan diseret kira-kira 20 meter oleh dua pemuda selepas mangsa menegur mereka memasang lagu terlalu kuat di dalam kereta sehingga mengganggu keamanan setempat.


COVID: Kematian tertinggi dicatatkan hari ini dengan 219 kes

KUALA LUMPUR 2 Ogos – Malaysia mencatatkan kes kematian harian tertinggi sejak penularan COVID-19 di negara ini dengan 219 kes dilaporkan dalam tempoh 24 jam lalu.

Ketua Pengarah Kesihatan, Tan Sri Dr Noor Hisham Abdullah dalam kenyataan hari ini berkata, pertambahan kes itu menjadikan jumlah keseluruhan kematian di negara ini sebanyak 9,403 kes.

Beliau berkata, kes kematian itu melibatkan 201 warganegara manakala 18 lagi warga asing, dengan 198 daripadanya meninggal dunia di hospital dan 21 orang lagi di rumah (BID).

Sebanyak 105 kes kematian berkenaan dilaporkan di Selangor, 41 kes di Kuala Lumpur, 24 di Johor, sembilan di Melaka, lapan di Pahang, tujuh di Negeri Sembilan, masing-masing enam kes di Kedah dan Perak, masing-masing empat kes Kelantan dan Terengganu, tiga di Sabah serta masing-masing satu di Labuan dan Perlis.

Dr Noor Hisham berkata, daripada jumlah 15,764 kes baharu hari ini, sebanyak 286 kes atau 1.8 peratus adalah daripada kategori tiga, empat dan lima manakala selebihnya 15,478 kes atau 98.2 peratus terdiri daripada kategori satu dan dua.

Kategori lima ialah kes kritikal dan menggunakan bantuan pernafasan, kategori empat (memerlukan bantuan oksigen), kategori tiga melibatkan radang paru-paru serta kategori dua dan satu masing-masing bergejala ringan dan tiada gejala.

“Ada antara kes kekal di kategori yang sama sepanjang tempoh jangkitan, namun ada juga berubah status kesihatan kes sama ada bertambah baik ke kategori lebih rendah atau merosot ke kategori lebih tinggi.

“Secara keseluruhan, 3,525 kes atau 22.4 peratus daripada jumlah kes dilaporkan hari ini mempunyai sejarah imunisasi COVID-19 sekurang-kurangnya telah menerima satu dos,” katanya.

Dalam pada itu, Dr Noor Hisham memaklumkan jumlah pesakit sedang dirawat di Unit Rawatan Rapi (ICU) masih melebihi 1,000 kes apabila sebanyak 1,063 kes dilaporkan, dengan 532 daripadanya memerlukan bantuan pernafasan.

Kes sembuh dicatatkan dalam tempoh 24 jam lepas pula adalah 11,767, menjadikan jumlah kes pulih sepenuhnya di negara ini ialah 937,732 kes manakala kes aktif kini 199,051 kes.

Mengenai 29 kluster baharu yang dikesan hari ini, Dr Noor Hisham memberitahu 13 daripadanya berkaitan tempat kerja, 11 kluster melibatkan penularan dalam komuniti, tiga kluster kumpulan berisiko tinggi dan masing-masing satu kluster institusi pendidikan dan keagamaan.

Sementara itu, Dr Noor Hisham memaklumkan kadar kebolehjangkitan COVID-19 (R-naught atau Rt) dalam negara menurun untuk tiga hari berturut-turut, dengan 1.08 dicatatkan semalam berbanding masing-masing 1.10 dan 1.12 pada 31 dan 30 Julai lepas.


Malaysia sumbang 50,000 vaksin kepada Bosnia dan Herzegovina

Menteri di Jabatan Perdana Menteri (Tugas-Tugas Khas) Datuk Seri Mohd Redzuan Mohd Yusof bagaimanapun menegaskan, ia tidak menjejaskan Program Imunisasi Covid-19 Kebangsaan (PICK) kerana negara memiliki bekalan vaksin mencukupi untuk kegunaan domestik.

“Kita beri kerana kita mengimbangi antara nyawa dengan kehidupan,” katanya pada sidang media selepas menyampaikan taklimat isu semasa Pengurusan COVID-19 dan Proklamasi Darurat anjuran Jabatan Penerangan, di Dewan Bandaran, Majlis Perbandaran Alor Gajah (MPAG), di sini hari ini.

Mohd Redzuan berkata, selain Bosnia dan Herzegovina, Malaysia turut menerima permintaan dari negara Eropah Timur lain yang sukar mendapatkan bekalan vaksin.

Bagaimanapun, cadangan kenaikan siling itu masih tidak melebihi 60 peratus daripada Keluaran Dalam Negara Kasar (KDNK), iaitu kadar yang dibenarkan untuk membuat pinjaman seumpama itu, katanya.


Urusan daftar masuk operasi perniagaan terjejas seketika di KLIA

SEPANG, 27 Julai – Urusan di kaunter daftar masuk dan premis perniagaan di Lapangan Terbang Antarabangsa Kuala Lumpur (KLIA) terjejas seketika akibat gangguan bekalan elektrik tengah hari tadi.

Seorang kakitangan penerbangan yang bertugas di kaunter daftar masuk di tingkat lima KLIA berkata urusan menimbang bagasi tidak dapat dilakukan ketika gangguan elektrik berlaku.

“Terjejas juga tetapi disebabkan tidak ramai penumpang ketika itu, situasi agak O.K. Hanya lampu sahaja berfungsi di kaunter,” katanya kepada Bernama ketika tinjauan di KLIA di sini hari ini.

Menurut Tenaga Nasional Bhd (TNB) gangguan bekalan elektrik dilaporkan berlaku di beberapa kawasan di Semenanjung Malaysia sejak 12.39 tengah hari dan antara kawasan yang terlibat ialah Petaling Jaya, Cheras, Bangi (Lembah Klang); Bayan Lepas dan Seberang Jaya (Pulau Pinang); Panchor, Johor dan Bandar Indera Mahkota, Pahang.

Pengendali lapangan terbang, Malaysia Airports Holdings Bhd turut memuat naik dalam laman sosial memaklumkan terminal utama KLIA mengalami gangguan bekalan elektrik dan pihak kejuruteraan syarikat itu sedang berhubung dengan pihak Tenaga Nasional Bhd, dan disusuli dengan kenyataan bahawa bekalan elektrik telah pulih sepenuhnya di KLIA.

Gangguan bekalan elektrik itu bagaimanapun tidak menyebabkan KLIA “gelap-gelita sepenuhnya” kerana difahamkan masih terdapat lampu kecemasan yang berfungsi ketika bekalan elektrik terputus manakala komputer di sesetengah kaunter beroperasi secara normal kerana terdapat sistem sandaran.

Seorang anggota penguat kuasa yang bertugas di kawasan pelepasan antarabangsa di KLIA berkata urusan masuk penumpang yang mahu turun ke Balai Imigresen tidak terjejas ketika bekalan elektrik putus.

“Hanya lif dan eskalator sahaja tidak berfungsi manakala sistem PRS (Sistem Penyelarasan Penumpang) yang mengimbas pas masuk penumpang berfungsi seperti biasa,” katanya.

Kakitangan Dunkin’ Donuts yang hanya mahu dikenali sebagai Ameera pula berkata kedai makan itu berdepan masalah tidak boleh menyediakan kopi menggunakan mesin untuk pelanggan ketika gangguan elektrik berlaku.

“Pelanggan sudah ramai dan berbaris untuk membeli kopi namun kami tidak memprosesnya. Ada pelanggan yang bayar jumlah tepat harga makanan sebab mesin daftar tunai tidak berfungsi juga,” katanya.

Penyelia TGM Japanese Korean Cuisine Zariq Ruslan berkata restoran itu tidak dapat mengambil pesanan pelanggan kerana ia menggunakan mesin dan komputer ketika ketiadaan elektrik hampir sejam.

Seorang kakitangan Airport Limo yang tidak mahu dikenali berkata kios yang terletak di tingkat dua tidak berdepan dengan apa-apa masalah dan komputer berfungsi secara biasa, kecuali mereka berdepan dengan situasi ketiadaan lampu.


UTeM dan LZJT perkasa TVET

DURIAN TUNGGAL 5 Mei – Universiti Teknikal Malaysia Melaka (UTeM) menjalin kerjasama strategik bersama sebuah Institusi Pendidikan Teknikal dan Latihan Vokasional (TVET) di China, sekali gus memperluaskan bidang itu ke peringkat antarabangsa.

Naib Canselor UTeM, Prof. Ts, Dr. Massila Kamalrudin berkata, kerjasama strategik bersama Liuzhou Jiaotong School (LZJT) baru-baru ini mampu membantu mencapai aspirasi Kementerian Pengajian Tinggi (KPT) dalam memperkasa TVET.

Jelasnya, menerusi kerjasama itu antara elemen menjadi tumpuan adalah kemasukan pelajar antarabangsa, kurikulum akademik, pertukaran staf akademik, kolaborasi persidangan UTeM-LZJT dan program latihan amali antara Malaysia serta China.

“UTeM menyediakan laluan kepada pelajar LZJT lulusan Sekolah Vokasional Tinggi untuk penyambung pengajian di peringkat Ijazah Sarjana Muda dalam bidang kejuruteraan serta teknologi yang kami tawarkan.

“Lulusan LZJT adalah setara dengan lulusan Sijil Tinggi Persekolahan Malaysia (STPM) dan perlu melalui beberapa kursus ‘bridging’ yang disediakan di UTeM terutamanya dalam pembelajaran Bahasa Inggeris.

“Kerjasama ini turut membuka ruang untuk perjalanan program-program lain termasuklah pembangunan kurikulum pembelajaran TVET, peluang latihan amali di China dan beberapa sesi perkongsian ilmu sertateknologi antara kedua negara,” katanya dalam kenyataan dikeluarkan.

MoU berkuatkuasa bagi tempoh 5 tahun bermula April 2023 hingga April 2028 disempurnakan oleh pihak UTeM yang diwakili oleh Timbalan Naib Canselor Akademik dan Antarabangsa, Prof. Dr. Zulkifilie Ibrahim dan Dekan Fakulti Teknologi Kejuruteraan Mekanikal dan Pembuatan (FTKMP), Prof. Ts. Dr. Effendi Mohamad.

Sementara itu LZJT pula diwakili oleh Pengarah Pemasaran dan Komunikasi Perkhidmatan Pendidikan Global Malaysia, Esther Low dan Principal LZJT, Huang Yan.


Wanita positif COVID-19 dikompaun hadir di tempat mengundi

Pengarah Jabatan Kesihatan Negeri (JKN) Johor Datuk Dr Aman Rabu berkata siasatan awal pihaknya mendapati wanita itu positif COVID-19 Kategori 2.

Wanita berkenaan dikenakan kompaun pada 11.45 pagi oleh Pegawai Penguatkuasa Jabatan Kesihatan Negeri Johor bagi kesalahan pengundi positif COVID-19 hadir di tempat mengundi.

“Pihak JKN sentiasa komited menjalankan pemantauan Prosedur Operasi Standard Pilihan Raya Negeri Johor. Kami ingin mengingatkan bahawa individu positif (COVID-19) adalah dilarang untuk keluar dari tempat isolasi,” katanya dalam kenyataan hari ini.

Dr Aman berkata kegagalan mematuhi arahan itu boleh dikenakan kompaun mengikut Peraturan16, Peraturan-Peraturan Pencegahan dan Pengawalan Penyakit Berjangkit (Langkah-Langkah Dalam Kawalan Tempatan Jangkitan) 2021.


200 petugas barisan hadapan negeri lain bantu Pulau Pinang

GEORGETOWN 11 Sept. – Kementerian Kesihatan (KKM) akan menggerakkan 200 petugas barisan hadapan dari negeri lain untuk membantu Pulau Pinang berikutan kes COVID-19 yang semakin merisaukan disebabkan jumlah jangkitan.

“Kita berharap penghantaran petugas barisan hadapan itu dapat disegerakan untuk membantu Pulau Pinang dalam saat genting ini,” katanya selepas mesyuarat bersama Ketua Menteri Pulau Pinang Chow Kon Yeow di sini hari ini.

Selain itu katanya antara langkah awal yang diambil adalah meluluskan 10 katil unit rawatan rapi (ICU) tambahan di Hospital Kepala Batas dan menimbangkan untuk membina satu hospital medan di lapangan berhampiran dengan Hospital Pulau Pinang.

Bagi membantu petugas barisan hadapan di hospital awam, Khairy berkata beliau telah dimaklumkan hospital-hospital swasta akan meningkatkan kapasiti penerimaan pesakit khususnya pesakit COVID-19.

Khairy berkata beliau telah mendapat persetujuan hospital-hospital swasta yang akan menambah 300 katil namun pihaknya ingin meminta supaya dapat ditambah sebanyak 1,000 katil untuk pesakit COVID-19.

“Sebab sekarang ini, kapasiti katil untuk pesakit COVID-19 di hospital swasta adalah 87 peratus manakala penggunaan ICU adalah 117 peratus… jadi kita akan minta mereka mengguna kapasiti yang sedia ada untuk menambah lagi kapasiti mereka boleh ambil (pesakit COVID-19).

“KKM mampu untuk mengambil alih hospital swasta sekiranya mereka masih tidak bersedia untuk menyediakan lebih kapasiti apabila diperlukan tetapi saya tak nak sampai tahap kita terpaksa mengambil alih hospital-hospital ini, kita masih berbincang dengan mereka bagi memastikan mereka dapat menyediakan kapasiti kerana terdapat pesakit-pesakit yang mampu bayar untuk dapat perubatan hospital swasta,” katanya.

Dalam pada itu, Khairy berkata KKM sedang dalam perancangan untuk memberikan oksimeter kepada semua khususnya golongan muda yang kebanyakannya di kategori tiga dan kategori lima yang berisiko tinggi.

Beliau berkata jumlah kes membabitkan golongan muda yang berkait dengan kes hipoksia iaitu komplikasi kandungan oksigen rendah semakin meningkat dan merupakan pembunuh senyap.

“Antara usaha yang kita akan tingkatkan adalah pemberian alat pengesan oksigen dalam darah kepada mereka yang berisiko tinggi di mana signal awal hipoksia adalah deyutan nadi tinggi.

“Saya juga minta dengan segera supaya kita dapat melaksanakan pengiraan bajet untuk kita mengadakan satu sumbangan oksimeter kepada keluarga yang memerlukannya,” katanya.


PEDi bantu pertumbuhan ekonomi tempatan dan nasional.

MASJID TANAH 1 April – Penubuhan lebih banyak Pusat Digital Ekonomi Keluarga Malaysia (PEDi), mampu mempercepatkan pertumbuhan ekonomi tempatan dan nasional khususnya kepada usahawan serta Perusahaan Kecil dan Sederhana (PKS).

Ketua Menteri Datuk Seri Utama Sulaiman Md Ali berkata, di Melaka, terdapat 30 PEDi didirikan bagi menyediakan akses capaian internet secara kolektif kepada kawasan, kumpulan kurang mendapat liputan selain merapatkan jurang digital antara kawasan bandar dan luar bandar, mempertingkatkan sosioekonomi serta pembangunan modal insan.

Katanya, tujuh PEDi beroperasi di Masjid Tanah iaitu PEDi Taman Seri Lubuk Redan, PEDi Taman Bidara Permai, PEDi Kampung Paya Rumput, PEDi Kampung Pulau Semut, PEDi Taman Lendu Bakti, PEDi Kampung Kemus Tan Sri Naning dan PEDi Taman Bandar Baharu.

Menurutnya, pelancaran PEDi di Taman Bandar Baharu satu titik permulaan yang baik dalam usaha Kerajaan ke arah memperkasakan peranan PEDi dalam memacu pertumbuhan serta transformasi ekonomi digital penduduk setempat.

“Untuk makluman semua, di Melaka, seramai 905 usahawan aktif di PEDi. Daripada jumlah berkenaan, 35 orang usahawan datangnya dari PEDi Taman Bandar Baharu ini antaranya Puan Nabihah Karim dan Cik Nurul Laili Witra Samsudin yang membuktikan bahawa kejayaan mampu dicapai sekiranya ia dilakukan dengan bersungguh-sungguh.

“Saya dimaklumkan, Puan Nabihah seorang suri rumah dan ahli PEDi mengusahakan perniagaan kuih-muih, biskut, kek, tart, manisan dan makanan sejuk beku.

“Begitu juga dengan produk Naqik Cookies berjaya menembusi pasaran Agrobazaar di Singapura, beliau menggunakan media sosial sebagai platform utama jualan,” katanya.

Beliau berkata demikian ketika berucap Merasmikan Program Hari Bertemu Pelanggan Kerajaan Negeri Dan Majlis Pelancaran Pusat Digital Keluarga Malaysia Di Pusat Digital Ekonomi Keluarga Malaysia, Dewan Komuniti Taman Bandar Baharu, Masjid Tanah, hari ini.

Jelasnya peranan ikon usahawan adalah amat penting bagi menggalakkan lebih ramai rakyat untuk berkecimpung dalam bidang keusahawanan yang boleh mengubah nasib hidup mereka.

“Inilah fokus Kerajaan, jika dahulunya fungsi dan peranan PEDi lebih tertumpu kepada penyediaan capaian internet kepada masyarakat luar bandar dan program latihan asas.

“Oleh itu, Kerajaan Negeri Melaka menyambut baik pelancaran PEDi ini dan akan memberikan sokongan serta bekerjasama dengan pihak Kementerian Komunikasi dan Multimedia (K-KOMM) dan SKMM di dalam memastikan segala inisiatif yang dilaksanakan di bawah PEDi akan memberi impak kepada golongan sasar,” katanya.


Anwar angkat sumpah Perdana Menteri Ke-10

Istiadat Pengurniaan Surat Cara Pelantikan dan Mengangkat Sumpah Jawatan dan Setia serta Sumpah Simpan Rahsia sebagai Perdana Menteri ke-10 berlangsung di Dewan Singgahsana Kecil, Istana Negara, di sini, pada pukul 5.06 petang.

Istiadat angkat sumpah berkenaan diadakan selepas Seri Paduka memperhalusi titah pandangan Raja-Raja Melayu yang berkenan berangkat menghadiri Perbincangan Khas Raja-raja Melayu di Istana Negara pagi tadi bagi membuat keputusan yang terbaik demi kepentingan dan kesejahteraan negara serta rakyat, lima hari selepas keputusan rasmi Pilihan Raya Umum ke-15 (PRU15).

Anwar, 75, yang berbaju Melayu hitam lengkap bersamping warna keemasan diriingi isterinya, Datuk Seri Dr Wan Azizah Wan Ismail, yang juga Ahli Parlimen Bandar Tun Razak.

Sejurus mengangkat sumpah, Ahli Parlimen Tambun itu menandatangani beberapa dokumen berkaitan sebelum upacara itu diakhiri dengan bacaan doa yang dipimpin Mufti Wilayah Persekutuan Datuk Dr Luqman Abdullah.

Turut hadir, Peguam Negara Tan Sri Idrus Harun, Panglima Angkatan Tentera Jen Tan Sri Affendi Buang dan Ketua Polis Negara Tan Sri Acryl Sani Abdullah Sani, Yang Dipertua Dewan Negara Tan Sri Dr Rais Yatim dan Yang Dipertua Dewan Rakyat Tan Sri Azhar Azizan Harun.

Pemimpin parti politik yang hadir ialah pemimpin parti komponen PH iaitu Timbalan Presiden PKR Rafizi Ramli, Setiausaha Agung DAP Anthony Loke, Presiden Amanah Mohamad Sabu, Presiden UPKO Wilfred Madius Tangau.

Turut hadir, Pengerusi BN merangkap Presiden UMNO Datuk Seri Dr Ahmad Zahid Hamidi, dan Timbalan Presiden UMNO Datuk Seri Mohamad Hasan, serta anak-anak dan menantu Anwar.

Buat pertama kali dalam sejarah negara, keputusan pilihan raya umum berakhir dengan situasi Parlimen tergantung apabila tiada parti atau gabungan parti politik mendapat majoriti mudah bagi membentuk kerajaan Persekutuan. Majoriti mudah untuk membentuk kerajaan adalah 112 kerusi.

PRU15 pada 19 Nov menyaksikan keputusan PH memperoleh 82 kerusi; PN 73 kerusi; BN (30); GPS (23); Gabungan Rakyat Sabah (enam); Warisan (tiga); Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing menang satu kerusi.

Menjunjung titah Yang di-Pertuan Agong agar parti dan gabungan politik mempertimbangkan penubuhan kerajaan perpaduan bagi mengakhiri kemelut pembentukan kerajaan pasca-PRU15, akhirnya hasil rundingan antara parti bersetuju dan menyokong pembentukan kerajaan perpaduan yang diterajui PH. – BERNAMA


Sidang Khas ASEAN-Jepun bincang isu serantau, antarabangsa dengan mendalam

TOKYO, 28 Mei –  Perdana Menteri Malaysia Datuk Seri Ismail Sabri Yaakob berkata Sidang Kemuncak Jepun-ASEAN khas akan diadakan bagi membincangkan dengan mendalam isu serantau dan antarabangsa.

Katanya beliau mencadangkan sidang khas itu kepada Perdana Menteri Jepun Fumio Kishida dalam pertemuan mereka di Tokyo pada Jumaat, bahawa Jepun perlu membuat libat urus bukan dengan Malaysia sahaja, tetapi ASEAN, dan Kishida bersetuju untuk mengadakannya tahun depan.

“ASEAN, biasanya pendirian ASEAN, bukan pendirian negara secara berasingan,” katanya kepada wartawan Malaysia di Tokyo pada Sabtu, di akhir lawatan kerja rasminya ke Jepun.

Ismail Sabri berkata beliau juga menyatakan kepada Kishida bahawa Malaysia tidak akan berkompromi terhadap sebarang bentuk ancaman terhadap kedaulatannya di Laut China Selatan.

Beliau berkata dalam mengendalikan isu Laut China Selatan yang kompleks dan melibatkan hubungan antara negara, semua negara berkaitan perlu kekal komited dalam mengekalkan Laut China Selatan sebagai perairan yang bebas untuk pelayaran.

Katanya tindakan yang diambil Malaysia apabila ada isu pencerobohan di Laut China Selatan adalah dalam bentuk bantahan dan rundingan dengan pihak terlibat.

Berhubung konflik Rusia-Ukraine, Ismail Sabri memaklumkan kepada Kishida bahawa Malaysia tidak menyokong sebarang pelanggaran prinsip asas seperti kedaulatan serta keutuhan wilayah setiap negara, dan undang-undang antarabangsa.

Beliau berkata Malaysia juga bimbang mengenai kesan konflik itu termasuk yang dialami oleh negara yang tidak terlibat secara langsung dalam konflik berkenaan, seperti kesan ke atas aspek jaminan bekalan makanan.


Belia penentu kemajuan ekonomi negeri

AYER KEROH 27 Ogos – Kerajaan negeri menyeru agar golongan belia Melaka mempersiapkan diri dalam berdepan gerak kerja baharu bersesuaian dengan keadaan situasi ekonomi semasa.

Ketua Menteri Datuk Seri Utama Haji Sulaiman Md Ali berkata, ianya perlu bagi memastikan dasar pembangunan belia dapat direalisasikan secara holistik serta memenuhi harapan mereka.

Beliau berkata, kerajaan negeri juga amat berharap golongan belia dapat bersama- sama membantu dalam mengangkat semula negeri ini menjadi ‘The Great of Melaka’ seperti suatu masa dahulu.

“InsyaAllah Melaka akan ada satu koridor baharu dan saya berharap segala pandangan bagaimana kita boleh memajukan dan mengangkat Melaka sebagai sebuah negeri tersohor.

“Saya tidak mahu golongan belia ketinggalan membantu kerajaan negeri kerana saya yakin mereka mempunyai pandangan cukup bernas dalam membantu memajukan Melaka,” katanya.

Beliau berkata demikian pada sidang media selepas merasmikan Persidangan Majlis Perundingan Belia Negera Peringkat Negeri Melaka, Sidang I, Penggal Ke 33 Sesi 2019-2020.

Hadir sama Setiausaha Kerajaan Negeri Datuk Seri Dr. Hasim Hasan; Pengerusi Jawatankuasa NGO, Pembangunan Belia dan Sukan negeri Datuk Mohd Rafiq Naizamohideen dan Presiden Majlis Gabungan Belia Melaka Mohd Ridwan Mohd Ali.

Mengulas lanjut, Sulaiman berkata, kerajaan negeri amat komited dan sentiasa meletakkan golongan belia sebagai aset penting negara amnya dan negeri khususnya kerana golongan ini akan menentukan hala tuju negara .

“Sehubungan dengan itu, kerajaan negeri bersama agensi Kerajaan Persekutuan yang lain menyokong penuh serta menyambut baik pelaksanaan program dan pelan pembangunan belia yang bakal dilaksanakan kelak.

“Kerajaan negeri juga telah bersetuju untuk memberi sumbangan kepada setiap Cawangan Belia Negeri Melaka sebagai tanda sokongan penuh kepada pembangunan belia negeri ini,” katanya yang turut memaklumkan setiap cawangan mestilah sertakan bersama ROI dan penyata kewangan mereka.


KPDNHEP tingkat pemantauan di bazar Ramadan

Menterinya Datuk Seri Alexander Nanta Linggi hari ini berkata aktiviti pemantauan tersebut akan dibuat secara masa nyata melibatkan 72 pusat arahan penguatkuasaan (ECC) yang menerima maklumat secara langsung supaya dapat mengenal pasti masalah dalam masa singkat.

“Kira-kira 2,000 anggota penguatkuasaan beruniform dan 1,000 pegawai pemantau harga (PPH) ditempatkan di semua bazar Ramadan dalam perkara ini,” katanya kepada pemberita selepas merasmikan Program Jualan Keluarga Malaysia Wilayah Persekutuan Kuala Lumpur (PJKM WPKL) Ramadan 2022 di sini.

Dalam pada itu, Nanta berkata bekalan barangan serta makanan dijamin stabil sepanjang bulan Ramadan sekali gus tidak akan mengakibatkan situasi kenaikan harga barang dan tiada tekanan yang menyebabkan harga barang naik.

Sementara itu, Nanta berkata PJKM WPKL Ramadan 2022 akan bermula Ahad ini hingga 2 Mei depan, dengan kolaborasi bersama 15 pemain industri dari sekitar Kuala Lumpur yang juga Rakan Strategik Sektor Peruncitan PJKM WPKL Ramadan 2022.

“Sepanjang Ramadan ini, 12 barangan terpilih dari Skim Harga Maksimum Keluarga Malaysia (SHMKM) akan difokuskan, antaranya ayam hidup, telur ayam pelbagai gred serta sayuran,” katanya.

Antara 15 rakan strategik PJKM WPKL Ramadan 2022 termasuk AEON Mall Metro Prima, Lotus Kepong, Econsave Scott Garden dan NSK Trade City (KL) Sdn Bhd.

Barangan keperluan harian seperti ayam, makanan laut, sayur-sayuran, minyak masak, gula, tepung dan beras ditawarkan dengan harga hingga 20 peratus lebih murah daripada harga pasaran setempat. – BERNAMA


Agong titah pembangunan, transformasi TUDM perlu seiring bentuk angkatan udara berwibawa

PETALING JAYA, 1 Jun – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah pembangunan kapasiti warga Tentera Udara Diraja Malaysia (TUDM) dan transformasi keupayaan perlu bergerak seiringan dalam membentuk sebuah angkatan udara masa hadapan berwibawa.

Seri Paduka bertitah peranan TUDM sebagai tonggak utama dalam mempertahankan ruang angkasa negara diibaratkan sebagai sebuah perisai yang melindungi rakyat dan segenap kemakmuran negara.

Titah Al-Sultan Abdullah, bagi membangunkan keupayaan kuasa udara sebagai sebuah perisai yang terus gagah di angkasa raya menangkis dan melindungi tanah air pada sebilang masa, ia memerlukan pembentukan warga udara berkapasiti tinggi.

“Ia turut menuntut pembangunan keupayaan peralatan seiring dengan arus kemodenan teknologi semasa. Warga TUDM hendaklah diterap dengan kemahiran yang mampan sejajar dengan evolusi pembangunan kapasiti.

“Pada hemat beta, peningkatan keupayaan warga udara berasaskan teknologi akan dapat memacu ke arah pembentukan modal insan berimpak tinggi dan pada masa sama, pemantapan jasmani dan rohani.

“…disamping itu, memperkasa jati diri setiap warga udara sewajarnya terus diberikan tumpuan,” titah Seri Paduka setelah mencemar duli berangkat ke Istiadat Perbarisan Hari Ulangtahun TUDM Ke-64 di Pangkalan Udara Subang, dekat sini hari ini.

Titah Seri Paduka perkara ini adalah penting agar warga udara sentiasa berpegang teguh kepada disiplin dan etika ketenteraan serta memiliki sifat terpuji yang unggul.

Al-Sultan Abdullah bertitah bagi memastikan TUDM sentiasa berkembang mengikut peredaran zaman, keupayaan pertahanan udara perlu juga melalui transformasi secara menyeluruh dan holistik selari dengan perkembangan teknologi ketenteraan semasa.

“Aplikasi teknologi terkini bukan sahaja terhad kepada peningkatan keupayaan pesawat terbang malahan ia juga perlu meliputi peningkatan keupayaan kejuruteraan, logistik, latihan dan pengurusan ruang udara.

Yang di-Pertuan Agong juga menzahirkan keyakinan menerusi pembangunan kapasiti warga udara dan transformasi keupayaan sejajar dengan teknologi terkini, TUDM sebagai sebahagian daripada elemen pertahanan negara akan dapat menjamin kesejahteraan, kestabilan, keamanan dan kelangsungan ekonomi negara tercinta.

“TUDM kini semakin megah berperanan sebagai sebuah perisai kedaulatan negara serta turut cemerlang dalam pelbagai inisiatif kerjasama serantau dan antarabangsa terutamanya dalam mendepani krisis kemanusiaan,” titah Seri Paduka Baginda.

Titah Al-Sultan Abdullah, TUDM kini berada di atas landasan tepat menuju ke arah pembentukan sebuah angkatan udara masa hadapan yang berspektrum penuh.

Seri Paduka Baginda turut mengingatkan bahawa semua ini tidak akan dapat dicapai tanpa pelbagai usaha dan pengorbanan yang telah dicurahkan oleh para panglima, barisan kepimpinan, perwira dan perajurit TUDM sepanjang 64 tahun lepas.

Yang di-Pertuan Agong juga menzahirkan ucapan terima kasih kepada bekas barisan kepimpinan dan veteran TUDM yang telah berkorban jiwa dan raga demi negara tercinta.


Lorong Hong Kong Jasin bakal dimodenkan

RIM 8 Oktober – Dua kawasan ‘hotspot’ di Jasin akan dinaik taraf bagi menarik lebih ramai pelancong selain memastikan keselesaan dan keselamatan peniaga terus terjaga.

Ahli Dewan Undangan Negeri (Adun) Rim Datuk Khaidhirah Abu Zahar berkata dua kawasan itu melibatkan Lorong Hong Kong dan Mee Lorong Jasin yang akan dimodenkan serta berwajah baharu.

“Alhamdulillah, Exco Perumahan, Kerajaan Tempatan dan Alam Sekitar, Datuk Zaidi Attan mengesahkan bahawa dua daripada kawasan ‘hotspot’ di Jasin akan dinaik taraf.

“Terima Kasih Kementerian Perumahan & Kerajaan Tempatan (KPKT) Datuk Sri Reezal Merican dan Majlis Perbandaran Jasin (MPJ) yang akan memastikan projek ini berjalan dengan lancar. Insya-Allah lebih banyak mercu tanda di Jasin khususnya di Rim akan dinaik taraf,” katanya menerusi hantaran di Facebook rasminya semalam.


15 pelajar sekolah cedera selepas van dinaiki dirempuh treler balak

GUA MUSANG, 11 April – Seramai 15 pelajar sekolah mengalami kecederaan apabila van sekolah yang dinaiki mereka terbalik akibat dirempuh dan diseret sejauh 19 meter oleh sebuah treler balak dalam kemalangan membabitkan lima kenderaan di simpang tiga berhadapan Ibu Pejabat Polis Daerah (IPD) Gua Musang, petang semalam.

Ketua Polis Daerah Gua Musang Supt Sik Choon Foo berkata akibat daripada kemalangan itu tiga murid perempuan berusia tujuh hingga 10 tahun mengalami cedera parah manakala selebihnya cedera ringan dan telah menerima rawatan di Hospital Gua Musang.

“Kanak-kanak berusia tujuh tahun mengalami patah tulang selangka sebelah kanan, manakala kanak-kanak berumur lapan tahun mengalami kecederaan darah beku di dahi dan kanak-kanak berumur 10 tahun pula terkehel tulang paha kanan.

“Kemalangan terbabit dipercayai berpunca daripada sebuah kereta jenis Kia Spectra dengan cuai keluar simpang untuk membelok ke kanan sebelum dilanggar oleh sebuah treler muatan balak datang dari arah kanan,” katanya dalam kenyataan hari ini.

Beliau berkata akibat daripada pelanggaran tersebut pemandu treler balak tidak dapat mengawal kenderaannya dan masuk ke laluan bertentangan lalu bergesel dengan Perodua Myvi sebelum merempuh van Nissan Urban yang membawa pelajar sekolah terbabit sehingga terbalik.

Susulan itu, van tersebut yang dinaiki pelajar berusia tujuh hingga 17 tahun, turut merempuh sebuah kereta Honda Civic yang berada di belakangnya.

“Kes disiasat di bawah Seksyen 43(1) Akta Pengangkutan Jalan 1987 kerana memandu secara tidak cermat sehingga menyebabkan kemalangan jalan raya,” katanya.


Pusat tahfiz RM5 juta dibangunkan di Selandar

ASAHAN 8 Mei – Sebuah pusat tahfiz baharu ‘Desa Sunnah Anjung Hidayah’ yang menelan kos kira-kira RM5 juta bakal dibina di Selandar.

Ahli Dewan Undangan Negeri (Adun) Asahan, Fairul Nizam Roslan berkata, pembinaan pusat tahfiz berkenaan berkonsepkan mini kompleks Islam yang berkeluasan kira-kira 3.64 hektar.

“Alhamdulillah, satu lagi pusat tahfiz bakal dibina di Selandar, semoga Allah SWT permudahkan segala urusan pembinaan pusat tahfiz ini yang dinamakan Desa Sunnah Anjung Hidayah yang berkonsepkan mini kompleks Islam.

“Anggaran projek bernilai RM5 juta ini mengandungi pusat tahfiz, pusat warga emas, dewan dan juga asrama, projek pembinaannya akan diuruskan oleh Persatuan Usahawan Nusantara.

“Terima kasih kepada pemilik tanah yang mewakafkan sembilan ekar (3.64 hektar) tanah miliknya untuk projek ini, semoga Allah SWT terus merahmati Dewan Undangan Negeri (DUN) Asahan,” katanya menerusi hantaran di Facebook rasminya.


507,050 dos vaksin diberikan semalam, tertinggi setakat ini – Dr Adham

KUALA LUMPUR 23 Julai – Jumlah pemberian vaksin harian COVID-19 melepasi angka 500,000 semalam selepas mencatatkan sebanyak 507,050 dos suntikan, jumlah tertinggi setakat ini, kata Menteri Kesihatan Datuk Seri Dr Adham Baba.

Jumlah pemberian vaksin COVID-19 harian tertinggi menerusi Program Imunisasi COVID-19 Kebangsaan (PICK) yang dilaksanakan sejak 24 Februari sebelum ini adalah pada Jumaat lepas dengan sebanyak 460,158 dos suntikan.


Gempa bumi lemah di Kundasang, Sabah

KUALA LUMPUR, 26 April – Gempa bumi lemah dengan magnitud 3.7 pada skala Richter berlaku di Kundasang, Sabah pada 9.28 pagi ini.